Keynote speech by Datuk Seri Ab Rauf Yusoh – Sarajevo Business Forum 2022

FIRST of all, I would like to thank the organizer of this event, the Bosna Bank International with the cooperation of its shareholders and other strategic international partners, for hosting this 11th International Business and Investment Conference – Sarajevo Business Forum 2022.

2. It is indeed a pleasure to be here, standing infront of all the delegates and strategic partners. I sincerely wish Bosnia and Herzegovina a very successful future, safe and fast economic recovery from the Covid-19 pandemic.

3. This conference has positioned itself as one of the most important business and investment events for Southeast Europe. It allows us to empower the existing relations, and create new business networking and investment opportunities globally.

4. With the main subject of ‘nearshoring’, investors and business players are strongly invited to expand and explore the opportunities in this region, which areattractive and provide very potential markets.

5. In Malaysia, we are offering convincing economic situation with the access to the educated workforce and financing access, and geographically stable.

6. Malaysia is located in strategic location, having the Straits of Malacca as the world’s busiest waterway connecting the Indian Ocean and the Pacific Ocean. This route serves nearly 80,000 ships throughout the year, and Malaysia together with its neighbouring countries has mutual responsibility to enhance and strengthen the sustainability of the Straits, and continues to be the leading maritime trade route for the ships around the world.

7. As for Melaka, we are playing our role in sustaining the Straits of Malacca, with the recent announcement of coastal development project of Melaka Waterfront Economic Zone (M-WEZ). M-WEZ is an integrated development concept in the coastal sea reclamation area of the State of Melaka, and it will serve the purpose as one of the main economy enablers.

8. M-WEZ is a tourism-based development of Melaka, integrating various economic development components such as international tourism, commercial lifestyle-based, adapting Smart City and Fourth Industrial Revolution concept, Marine Logistics Hub, and provide cultural centre of modern lifestyle. With this development initiative, it brings hope, prosperity, jobs, and well-being to local economy as well as the Straits users. M-WEZ will improve Melaka as a tourism state and as a business centre for 24/7.

9. I would like to take this opportunity to invite any interested investors to look into this potential project, and we will assist any inquiries and provide further assistance.

10. Global tourism has experienced continued intense growth and diversification to become one of the fastest growing economic sectors in the world. However, over the past recent years, this sector has been highly impacted due to Covid-19 pandemic in most countries.

11. The impact of travel ban among countries has reduce the tourism activities. This conference is seen as the platform for the industry’s stakeholders to explore business chances by meeting other delegates that representing their tourism industry from various part of the world, which will help to boost up the tourism sector.

12. Malaysia itself, and Melaka as one of its historical states has many good to offers in terms of tourism. The unique social foundation of Malaysia with multiracial population, languages, cultures has made the country interesting to visit. Tourism may benefit the economic growth, enhance quality of life, environmental and cultural protection.

13. Once again, I cordially inviting those interested to explore Malaysia and Melaka business tourism’s opportunities and become one of our strategic partners and investors.

14. According to the statistic data provided by Malaysian Investment Development Authority (MIDA), there was a significant hike in the foreign investment for the recent year as compared to the previous records. Despite of the unstable economic environment and global challenges, Malaysia is able to stay attractive to its investment stakeholder.

15. In the year 2021, Malaysia has received RM208.6 billion of foreign investment as compared to RM64.2 billion in the previous year. The spike is mainly contributed from the manufacturing sector which takes about 85% out of the total investment figure.

16. This investment confidence is due to the country’s sustainable and solid economic foundation and comprehensive business ready environment and its supporting policies.

17. The availability of dynamic skilled workforce has made Malaysia an attractive cost-competitive investment location in the region, and becoming a preferred centre for shared services and leading technology industries.

18. As for Melaka, the state is well equipped with excellent infrastructure and having friendly investment policies. The state offers opportunities in various manufacturing sectors such as electrical and electronic, automotive, oil and gas, aerospace, food products and many others to be discovered.

19. The state is continuously formulating strategies to revitalise the nation’s economy, and hoping to attract more foreign investors over the coming years.

20. I hope that all the distinguish speakers and participants in this conference will having productive discussion and may us build up stronger relations and business networks from this conference.

21. And once again, I do invite the all the audience of the conference to come and experience the beautiful nations of Malaysia.


Dapatkan rawatan jika alami kesan serius vaksin

KUALA LUMPUR 26 Feb – Penerima vaksin COVID-19 yang mengalami kesan sampingan serius atau berpanjangan dinasihat merujuk kepada fasiliti kesihatan berhampiran dan mendapatkan rawatan segera.

Ketua Pengarah Kesihatan Tan Sri Dr Noor Hisham Abdullah menerusi akaun Twitter beliau hari ini memaklumkan rawatan segera terhadap kesan sampingan serius vaksin adalah penting agar kesan mudarat dapat dikurangkan dan laporan yang lengkap dapat diperoleh untuk siasatan.

Beliau berkata terdapat empat cara melaporkan kesan advers susulan imunisasi (AEFI) vaksin COVID-19 iaitu membuat laporan melalui aplikasi MySejahtera bagi mereka yang menghadapi kesan tidak serius.

Selain itu, laporan boleh dibuat secara dalam talian di laman sesawang Bahagian Regulatori Farmasi Negara (NPRA) atau mengisi secara manual borang yang dicetak daripada laman sesawang NPRA dan dihantar melalui e-mel atau pos ke NPRA.

Katanya bagi AEFI serius, laporan hendaklah dibuat melalui anggota kesihatan yang merawat kes itu melalui laman sesawang NPRA atau Pharmacy Information System (PhIS) bagi fasiliti Kementerian Kesihatan.


2 kilang, pasar raya dan hospital cetus kluster baharu di Melaka

AYER KEROH 5 Ogos – Sebanyak empat kluster baharu direkodkan di Melaka pada hari ini, sekali gus menyaksikan kes jangkitan harian COVID-19 terus melonjak.

Mengikut data dikeluarkan Kementerian Kesihatan Malaysia (KKM) tiga daripada kluster baharu itu membabitkan tempat kerja iaitu dua kilang di daerah Melaka Tengah dan sebuah pasar raya di Jasin.

Dua kluster berkaitan kilang itu dikenali sebagai Kluster Industri Plot Lapan dan Kluster Industri Lot 26, sementara Kluster Jalan Debunga Satu pula membabitkan pasar raya.

“Kluster Industri Plot Lapan dan Kluster Industri Lot 26 membabitkan pekerja kilang di Batu Berendam yang mula dikesan hasil saringan bergejala membabitkan wanita berusia 21 dan 46 tahun.

“Sehingga kini, sebanyak 607 saringan telah dijalankan dan 31 disahkan positif COVID-19 membabitkan Kluster Industri Plot Lapan, manakala Kluster Industri Lot 26 pula membabitkan 87 saringan dan 36 disahkan positif.

“Bagi Kluster Jalan Debunga Satu membabitkan pasar raya di Merlimau, Jasin pula, seramai 50 pekerja telah disaring dan setakat ini 24 dikesan positif,” tulis kenyataan itu.

Sementara itu, satu lagi kluster baharu direkodkan di Melaka ialah kluster membabitkan golongan berisiko tinggi yang dinamakan sebagai Kluster Bukit Palah 2.

Kluster itu membabitkan kakitangan dan pesakit di sebuah pusat perubatan di Bukit Palah yang mana kes indeksnya, wanita berusia 64 tahun yang dikesan positif COVID-19 hasil saringan pra pembedahan.

Dalam pada itu, KKM turut memaklumkan terdapat pertambahan sembilan kes kematian di Melaka membabitkan warganegara Malaysia dengan enam kematian direkodkan di hospital, manakala tiga lagi meninggal dunia ketika dibawa ke hospital.

Sehingga kini, terdapat 5,697 kes masih dirawat di negeri ini dengan 90 daripadanya ditempatkan di unit rawatan rapi (ICU) dan 27 memerlukan bantuan alat pernafasan.


Ismail Sabri luang masa temani anak yatim, asnaf beli baju raya

PUTRAJAYA, 28 April – Perdana Menteri Datuk Seri Ismail Sabri Yaakob hari ini menemani 54 anak yatim dan asnaf di bawah tanggungannya, membeli baju raya di pusat beli-belah di sini.

Ismail Sabri yang tidak kekok membahasakan diri sebagai ‘atuk’, menyapa mesra kesemua kanak-kanak terbabit yang merupakan anak angkatnya yang begitu teruja menanti kedatangan beliau seawal 9.30 pagi.

Bercakap kepada pemberita selepas menyantuni kanak-kanak terbabit, Ismail Sabri berkata aktiviti membawa anak-anak angkatnya membeli baju raya, adalah rutin tahunan baginya menjelang Hari Raya Aidilfitri.

“Saya mahu gembirakan mereka untuk sambut Hari Raya,” katanya aktiviti tersebut diteruskan bagi membolehkan anak-anak yatim dan asnaf terbabit mengenalinya secara peribadi.

“Walaupun tak jumpa selalu tapi saya pastikan setahun sekali saya kena jumpa mereka. Kalau ada majlis berbuka puasa, saya akan jemput mereka,” katanya.

Nur Auni Syafia Jefri Mohd Zain, 11, begitu teruja untuk membeli baju raya bersama ‘atuk’ dan mengucapkan terima kasih kepada Ismail Sabri.

“Ibu (penjaga) beritahu semalam, yang atuk akan bawa saya dan kakak (Nur Syamimi) beli baju raya hari ini. Saya bangun pukul 6 pagi sebab rasa teruja untuk berjumpa atuk,” katanya yang bercita-cita menjadi cef.

Nur Auni dan Nur Syamimi, 12, merupakan dua daripada empat anak kepada Allahyarham Jefri Mohd Zain dan Allahyarham Noorsalawati Ibrahim, yang meninggal dunia pada 2014 apabila motosikal yang ditunggang mereka dilanggar lori pasir di Cheras, Selangor.

Turut berkongsi kegembiraan bertemu Ismail Sabri ialah dua adik beradik iaitu Nur Firuza Amira Fairuz Nizam, 13, dan Nur Firuza Aqilah Fairuz Nizam, 10, yang membawa biskut raya sebagai buah tangan kepada pemimpin nombor satu negara itu.

“Kami bawa kuih raya untuk atuk. Kami buat ‘chocolate moist’ dan ‘tart cadbury’ malam tadi,” katanya yang merupakan anak kepada Allahyarham Fairuz Nizam Husain dan Allahyarham Nova Safitri Azhari, yang terkorban dalam nahas kemalangan di Lebuhraya Duta-Ulu Kelang (DUKE) pada 2015.

“Atuk tidak pernah lupakan saya dan adik saya. Saya doakan atuk berjaya di dunia akhirat dan sihat selalu,” kata Nur Firuza Amira.- BERNAMA


Tujuh kru, tiga kontraktor ‘cemas’ kapal karam

KUALA TERENGGANU, 18 Jan – Sebuah kapal pelantar minyak M.V Setia Kilas dilaporkan tenggelam di muara Kuala Terengganu pukul 11 pagi tadi setelah hanyut dan merempuh pemecah ombak.

Pengarah Maritim Negeri Terengganu Kapten Maritim Muhammad Suffi Mohd Ramli berkata sebelum kejadian, kapal berkenaan sedang menjalani ujian jentera, namun mengalami masalah apabila enjin gagal berfungsi.

“Maritim Negeri Terengganu menerima laporan daripada Maritime Sub Rescue Centre (MRSC) Kuantan berkaitan insiden kecemasan sebuah kapal pelantar yang mengalami kerosakan jentera utama telah hanyut ke pemecah ombak (break water) dan hampir karam di muara Kuala Terengganu.

“Kapal tersebut menjalani ujian jentera di laut dengan dikendalikan tujuh kru serta tiga kontraktor. Setelah selesai ujian jentera, kapal tersebut mengalami kerosakan jentera semasa dalam perjalanan masuk ke muara dan dibawa ombak rapat ke pemecah ombak,” katanya dalam kenyataan di sini hari ini.

Menurut beliau, bot Penggalang 17 dari Martim Negeri Terengganu telah ditugaskan ke lokasi kejadian dan mendapati kesemua kru dan penumpang telah selamat dengan terjun ke atas daratan terhampir untuk menyelamatkan diri.

Sementara itu, Jabatan Laut Malaysia Wilayah Timur menerusi satu kenyataan memaklumkan pihaknya telah menubuhkan satu pasukan untuk melakukan siasatan berhubung kejadian tersebut.

“Jabatan Alam Sekitar juga telah dimaklumkan bagi menangani isu sekiranya berlaku tumpahan minyak di kawasan tersebut. Pemilik kapal juga telah dihubungi untuk mengambil tindakan bagi proses pengalihan kapal tersebut.

“Selain itu, pekeliling pelabuhan juga akan dikeluarkan untuk memaklumkan kepada agensi perkapalan dan kapal-kapal supaya lebih berhati-hati untuk melalui kawasan sama,” demikian kenyataan itu.- BERNAMA


KKM usaha tambah baik capaian sistem perkhidmatan kesihatan

KUALA LUMPUR 4 Ogos – Kementerian Kesihatan (KKM) sentiasa berusaha menambah baik capaian sistem perkhidmatan kesihatan demi kesejahteraan seluruh rakyat Malaysia, kata menterinya Datuk Seri Dr Adham Baba.

Dengan merujuk kepada pembinaan Klinik Kesihatan (KK) Jenis Tiga di Serian, Sarawak, beliau berkata projek yang telah bermula pada 10 Jun selepas Surat Setuju Terima (SST) dikeluarkan pada 3 Mac lepas itu dijangka siap pada 9 Jun 2022.

Beliau berkata projek iitu dilaksanakan oleh Jabatan Kerja Raya (JKR) Sarawak secara berfasa dengan fasa pertama melibatkan kerja tanah yang bermula pada 1 Dis 2016 dan siap sepenuhnya pada 20 Julai 2017, manakala fasa kedua melibatkan kerja-kerja membina bangunan.

“Kerja membina bangunan telah ditender pada 14 Sept 2019 dengan tarikh tutup pada 7 Okt 2019,” katanya pada sesi jawab lisan persidangan Dewan Rakyat, semasa menjawab soalan Datuk Seri Richard Riot Jaem (GPS-Serian) yang bertanyakan status projek klinik kesihatan berkenaan.

Dr Adham berkata KKM bersama JKR Sarawak dan setiap agensi kerajaan yang lain akan sentiasa bekerjasama bagi memastikan projek itu berjalan lancar, malah menjadi aspirasi KKM agar projek-projek sebegini disiapkan pada masa, kos dan standard yang ditetapkan.

Menjawab soalan tambahan Richard yang ingin tahu adakah KK Jenis Tiga akan dibina di Bunan Gega dan Tebedu, Dr Adham berkata: “Kita rancang untuk bina KK gantian di bawah Rancangan Malaysia Ke-12 di Tebedu terlebih dahulu”.


Perkhidmatan digital: JPJ tidak akan kurangkan anggota

PUTRAJAYA, 22 Mac – Jabatan Pengangkutan Jalan (JPJ) tidak akan mengurangkan jumlah anggotanya walaupun turut menyediakan perkhidmatan digital atau secara dalam talian, kata Ketua Pengarahnya Datuk Zailani Hashim.

Beliau berkata walaupun sebahagian perkhidmatan JPJ dilaksanakan secara dalam talian namun khidmat anggota masih diperlukan untuk melaksanakan tugasan penguatkuasaan serta advokasi, selain memastikan pengguna jalan raya mematuhi undang-undang yang ditetapkan.

“Maka anggota sedia ada tidak akan dikurangkan tetapi akan disiapsediakan untuk tugasan penting seperti penguatkuasaan dan advokasi,” katanya pada sidang media selepas menghadiri Konvensyen JPJ 2022 di sini hari ini.

Zailani berkata lebih 7,000 daripada 8,000 perjawatan di pelbagai peringkat JPJ telah diisi, manakala baki kuota perjawatan itu akan diisi dalam masa terdekat.

Timbalan Ketua Pengarah Perkhidmatan Awam (Operasi) Datuk Zainal Azman Abu Seman yang turut hadir di konvensyen itu mahu JPJ memperkasakan elemen digitalisasi jabatan selaras dengan Pelan Strategik Pendigitalan Sektor Awam dan Dasar Perindustrian Keempat (IR4.0).

“Aktiviti harian kita ketika ini adalah berasaskan digitalisasi termasuk perkhidmatan, perniagaan, penguatkuasaan, pendidikan, perundangan dan sebagainya. Maka peralihan kepada perkhidmatan digital perlu dilakukan,” katanya.- BERNAMA


Bajet kurang, tapi pemain mantap!

BANDA HILIR 20 Dis. – Melaka United FC (MUFC) diyakini akan kekal menjadi antara pencabar utama dalam saingan Liga Super musim depan meskipun berdepan kekangan dari segi bajet.

Itu serba sedikit bayangan yang dikongsikan Presiden Persatuan Bolasepak Melaka United (MUSA) Datuk Seri Utama Haji Sulaiman Md Ali selepas menghadiri kongres ke-65 badan induk itu di Hotel Hatten, di sini.

Menurutnya, meski pun bajet pasukan untuk menghadapi musim depan berkurangan berbanding musim-musim terdahulu, namun, melalui perancangan yang sudah dirangka, beliau percaya skuad yang akan dibangunkan Ketua Jurulatih Zainal Abidin Hassan itu serba mantap dan boleh memberi cabaran dalam liga.

“Bajet memang kurang sedikit disebabkan kita semua faham sepanjang pandemik COVID-19 ramai yang terkesan. Tapi bagi saya, kurang-kurang bajet sekali pun, pemain yang kita ada masih mantap.

“Maklumat lanjut tentang pemain baharu dijangka akan diumumkan dalam seminggu lagi kerana masih ada beberapa perkara lagi perlu kita selesaikan,” ujarnya.

Dalam pada itu, mengulas desas-desus kononnya beliau akan melepaskan jawatan Presiden MUSA, Sulaiman berkata, buat masa ini beliau akan terus kekal menjawat jawatan berkenaan.

Bahkan, beliau juga akan turut menyandang jawatan sementara Bendahari Kehormat memandangkan posisi itu kini dikosongkan sementara selepas penyandangnya, Datuk Mohd Saiful Mat Sapri dilantik sebagai Ketua Pegawai Eksekutif Melaka United FC Sdn. Bhd.

“Buat masa ini, mereka semua menyuruh saya kekal, jadi saya akan kekal la menjawat jawatan presiden. Bila sampai masa exco-exco kata saya boleh berundur, saya akan berundurlah,” katanya berseloroh.


Jumlah agihan dividen 2020 sebanyak RM47.64 bilion, 5.2 peratus bagi konvensional

KUALA LUMPUR 27 Feb.- Kumpulan Wang Simpanan Pekerja (KWSP) yang mencatatkan prestasi kukuh daripada aspek operasi dan kewangan bagi 2020 mengumumkan dividen 5.20 peratus dan jumlah agihan RM42.88 bilion bagi Simpanan Konvensional.

“Berdasarkan purata lima tahun dividen sebenar pada kadar 4.62 peratus untuk Simpanan Konvensional dan 4.32 peratus bagi Simpanan Shariah selepas diselaraskan untuk inflasi, KWSP telah mengatasi sasaran strategik dengan pengisytiharan purata dividen sebenar tidak kurang daripada 2.00 peratus dalam tempoh lima tahun berturut-turut,” menurutnya.

KWSP telah berjaya mencatatkan prestasi yang memberangsangkan pada 2020 walaupun mengharungi situasi yang luar jangka iaitu pandemik COVID-19, dan dalam persekitaran unik yang menyaksikan dunia berhadapan dengan krisis berkembar iaitu krisis kesihatan dan ekonomi.

Pengerusi KWSP, Tan Sri Ahmad Badri Mohd Zahir berkata, dana persaraan itu berjaya melindungi simpanan persaraan ahli dengan baik, di samping memenuhi keperluan mendesak untuk mereka menangani cabaran semasa.

“Ada ketikanya, KWSP perlu mengambil keputusan yang sukar bagi memastikan ahlinya mampu bertahan dalam situasi semasa yang mencabar dan pada masa sama mengimbangi keperluan masa depan mereka,” katanya dalam kenyataan yang sama.

“Fokus ke arah digitalisasi telah membolehkan kami membantu ahli dengan lebih cekap dan lancar di samping memastikan KWSP tetap relevan dengan ahli yang kian celik teknologi.

Ahmad Badri berkata KWSP juga akan terus memanfaatkan kekuatan kira-kira 250 anggota pelabur profesional KWSP yang komited dan proaktif dalam menguruskan portfolio pelaburan.

“Ini mengambil kira pelbagai peristiwa global seperti pandemik COVID19, ketidakpastian pilihan raya Presiden Amerika Syarikat (AS) pada November 2020, perang dagangan AS-China yang berterusan serta kesan daripada perundingan Brexit kepada pasaran modal di seluruh dunia,” katanya.

Bagi portfolio pelaburan pada 2020, KWSP menjelaskan susulan caruman yang lebih rendah pada tahun lepas, kemampuan KWSP menyesuaikan dengan keperluan semasa telah memastikan pelaburannya dapat memberikan pulangan mampan jangka panjang dalam keadaan norma baharu.

Prestasi yang baik ini adalah hasil pendekatan yang berhemat berpandukan Alokasi Aset Strategik (SAA) yang telah memastikan KWSP tetap berdaya tahan walaupun menghadapi krisis yang tidak dijangka, jelasnya.

Ahmad Badri berkata KWSP ialah pelabur jangka panjang dan kekal komited dengan program pempelbagaian merentasi kepelbagaian kelas aset, strategi, pengurus, pasaran, negara dan mata wang.

Setakat Disember 2020, 33 peratus daripada aset pelaburan KWSP berada di luar negara, merangkumi pelbagai kelas aset, seperti ekuiti, khususnya ekuiti asing yang terus menjadi pemacu pulangan pendapatan pelaburan sebanyak RM28.71 bilion.

Menurut KWSP walaupun indeks-indeks saham utama mengalami penyusutan sebanyak 40 peratus pada suku tahun pertama, KWSP mengambil peluang mengimbangi portfolio dengan membeli aset yang kukuh pada harga yang berpatutan.

Pemulihan pada separuh kedua berikutan pasaran domestik dan global yang kian baik turut menyumbang kepada portfolio pelaburan KWSP dan ini memberi peluang kepada KWSP untuk meraih keuntungan, terutama pada suku keempat 2020, jelasnya.

KWSP juga mengambil langkah proaktif dengan mengambil kira turun nilai kos sebanyak RM7.71 bilion daripada ekuiti tersenarainya untuk memastikan portfolio pelaburan jangka panjang kekal baik, menurutnya.

KWSP telah meningkatkan alokasi kepada portfolio instrumen pasaran wang bagi memenuhi keperluan tersebut. Portfolio instrumen pasaran wang menyumbang sebanyak RM1.19 billion kepada pendapatan KWSP, jelasnya.

“Hampir separuh daripada keseluruhan peruntukan aset KWSP dalam instrumen pendapatan tetap, yang merangkumi Sekuriti Kerajaan Malaysia dan Bon Sama Taraf serta Bon dan Pinjaman, KWSP dapat mengekalkan pulangan yang stabil dan mengambil peluang untuk meraih keuntungan apabila kadar faedah mengalami penurunan, dengan pendapatan sebanyak RM25.42 bilion atau 42 peratus daripada jumlah keseluruhan pendapatan kasar KWSP,” menurutnya.

“Ini apabila Perintah Kawalan Pergerakan dan amalan bekerja dari rumah menjadi norma baharu dan memberi kesan kepada pendapatan yang lebih rendah daripada segmen tertentu dalam sektor hartanah.

“Bagaimanapun, keseluruhan portfolio tersebut terus memainkan peranan penting sebagai pelindung nilai terhadap inflasi dengan pulangan sekitar 50 mata asas melebihi instrumen pendapatan tetap,” jelasnya.

“KWSP kini memerlukan RM8.25 bilion untuk membayar setiap satu peratus dividen bagi Simpanan Konvensional dan RM972 juta untuk membayar setiap satu peratus dividen untuk Simpanan Shariah bagi 2020,” menurut dana persaraan itu.


30 individu termasuk penganjur perhimpunan #Turun dipanggil beri keterangan

Ketua Polis Daerah Dang Wangi ACP Noor Dellhan Yahaya berkata individu yang dipanggil untuk hadir pada esok dan Selasa itu akan dimaklumkan identiti mereka selepas polis selesai merakamkan keterangan masing-masing.

Semalam, Bernama melaporkan polis membuka satu kertas siasatan mengikut Seksyen 9 (5) Akta Perhimpunan Aman 2012 terhadap perhimpunan tersebut yang diadakan di hadapan sebuah pusat beli-belah di Jalan Tuanku Abdul Rahman di sini.


Program Imunisasi COVID-19 bermula hujung bulan ini dalam tiga fasa

KUALA LUMPUR 4 Feb. – Program Imunisasi Kebangsaan COVID-19 yang juga program vaksinasi terbesar pernah diadakan di Malaysia akan dilaksanakan bermula hujung bulan ini dengan pembahagian tiga fasa dan dijangkakan berakhir pada tahun hadapan.

Perdana Menteri, Tan Sri Muhyiddin Yassin berkata, fasa pertama yang dilaksanakan sehingga April depan membabitkan 500,000 golongan barisan hadapan termasuk petugas kesihatan dan bukan kesihatan di negara ini.

Menurutnya, pada fasa kedua akan dilaksanakan menjelang April depan dengan membabitkan golongan berisiko tinggi terhadap jangkitan COVID-19 termasuk warga emas, golongan rentan berusia 60 tahun ke atas, orang kelainan upaya (OKU), pesakit diabetes, jantung dan darah tinggi.

“Bagi fasa kedua ini ia akan membabitkan seramai 9.4 juta orang penerima akan diberi suntikan vaksin di seluruh negara sehingga Ogos tahun ini.

“Manakala, pada fasa ketiga baki penerima ini akan disalurkan kepada golongan dewasa berusia 18 tahun ke atas bermula pada Mei sehinga Februari 2022.

“Di bawah Program Imunisasi Kebangsaan COVID-19 yang dihasilkan Pfizer dan BioNTech ini akan diagihkan secara percuma membabitkan 80 peratus populasi dengan jumlah 26.5 juta rakyat Malaysia di negara ini,” katanya dalam perutusan khas disiarkan secara langsung di beberapa stesen televisyen serta platform media sosial hari ini.

Muhyiddin berkata, Menteri Sains, Teknologi dan Inovasi, Khairy Jamaluddin dilantik sebagai Menteri Penyelaras Program Imunisasi COVID-19 Kebangsaan bagi menyelia program vaksinasi terbesar yang pernah dilaksanakan di negara ini.

Katanya, lantikan itu sebagai mengetuai satu Pasukan Pertugas Khas yang menguruskan pelaksanaan
Program Imunisasi COVID-19 Kebangsaan khususnya isu-isu berkaitan logistik dan penyelarasan dengan negeri dan agensi Kerajaan.

“Ini bagi membolehkan Kementerian Kesihatan untuk terus menumpukan kepada fungsi perkhidmatan kesihatan dalam menangani penularan wabak COVID-19 yang masih menunjukkan trend membimbangkan.

“Kerajaan mengalu-alukan penyertaan sukarelawan, mahasiswa dan mahasiswi, pemimpin masyarakat, agamawan, badan bukan kerajaan, Persatuan Bulan Sabit Merah, St. John Ambulance, pihak swasta dan rakyat Malaysia keseluruhan bagi bersama-sama menghulurkan bantuan sama ada dari aspek perubatan dan bukan perubatan, khususnya aspek pendidikan kesihatan di pusat-pusat vaksinasi bagi menjayakan program ini,” katanya.


PRN Johor: Logo berbeza tidak jejas hubungan rakan sekutu PH – Anwar

Beliau berkata meskipun menggunakan logo yang berbeza namun hubungan kepimpinan PH masih mantap selain ia bukanlah sesuatu yang aneh dalam pilihan raya, malah ia pernah berlaku sebelum ini.

“Logo ini tidak menjejaskan hubungan, Pilihan Raya Umum (PRU) pada 2013 pun kita guna logo masing-masing dan PKR ketika itu mantap, kemudian PRN Sabah, PKR pakai (logo) PKR, DAP guna logo Warisan, tetapi tidak menjejaskan hubungan.

“Ada orang cuba nak gunakan isu logo ini, seolah-olah ia belum pernah berlaku dan dibesar-besarkan. Kami guna (logo PKR) kerana sentimen terutama di desa, orang Melayu, itu pandangan kami dan bila berbincang, perkara itu disepakati,” katanya kepada pemberita selepas sesi town hall sempena Majlis Perhimpunan Agung Tahunan Pusat Kegiatan Pelajar Islam Malaysia (PKPIM) kali ke-60 di sini hari ini.

Pada 26 Jan lepas, Majlis Presiden PH bersetuju membenarkan DAP dan Amanah menggunakan logo PH pada PRN Johor akan datang manakala PKR menggunakan logonya sendiri dalam pilihan raya itu.

Sementara itu Anwar yang juga Presiden PKR berkata syarat untuk parti itu meninggalkan rakan sekutunya, DAP, bagi membentuk kerjasama dengan mana-mana parti lain menghadapi PRN Johor tidak boleh diterima memandangkan DAP adalah induk PH sejak daripada awal. – BERNAMA


Pengusaha inap desa enggan terburu-buru beroperasi

MASJID TANAH 18 Jun – Walaupun kerajaan sudah membenarkan sektor pelancongan kembali beroperasi melalui Perintah Kawalan Pergerakan Pemulihan (PKPP), tidak semua pengusaha penginapan terburu-buru untuk memulakan operasi.

Bagi pengusaha inap desa di pantai peranginan popular Pengkalan Balak, di sini, sikap terburu-buru hanya akan mendedahkan mereka kepada risiko dijangkiti pandemik berbahaya itu.

Zulkifli Abdul Hadi, 63, berkata, operasi inap desanya masih belum dimulakan selepas dihentikan sejak Perintah Kawalan Pergerakan (PKP) dikuatkuasakan pada 18 Mac lalu kerana ingin memastikan wabak berkenaan benar-benar sudah berakhir.

“Saya amat bimbang jika memulakan operasi, ada tetamu positif Covid-19 menginap di inap desa saya, sekali gus menyebabkan saya dan keluarga serta tetamu lain terpaksa dikuarantin dan menjalani saringan kesihatan.

“Saya ingin memastikan wabak itu benar-benar sudah berakhir sebelum memulakan operasi walaupun sudah menerima panggilan telefon, whatsapp dan emel bertalu-talu daripada orang ramai yang ingin menyewa inap desa saya,” katanya ketika ditemui di Inap Desa Adi Village, di pantai itu.

Beliau mengusahakan inap desa yang menyediakan tiga bilik penginapan dengan kadar sewa RM500 satu malam sejak beberapa tahun lalu dan setakat ini menerima sambutan baik daripada tetamu yang kebanyakannya dari Kuala Lumpur, Johor dan Selangor.

Katanya, berdasarkan Prosedur Operasi Standard (SOP) ditetapkan Kementerian Kesihatan Malaysia (KKM), pengusaha penginapan, termasuk inap desa diwajibkan menyediakan pelbagai alat pencegah kuman, selain menjalankan sanitasi dalam dan luar premis.

Sementara itu, peniaga gerai makan, Alias Ahmad, 55, berkata, walaupun kerajaan negeri sudah membenarkan pelanggan makan di gerai awal bulan ini, beliau tidak terus berbuat demikian.

Beliau berkata, dalam tempoh beberapa minggu lagi pantai peranginan popular itu dijangka kembali sesak dengan pengunjung, terutama pelancong tempatan yang gemar menikmati suasana kampung yang tenang dan damai.


OKU maut, dua motosikal bertembung

ALOR GAJAH 19 April – Seorang penunggang yang juga orang kurang upaya (OKU) maut dalam kemalangan membabitkan dua motosikal di Jalan Kuil Pengkalan, di sini, malam tadi.

Dalam kejadian kira-kira jam 8.10 malam itu mangsa K Mahendran, 40, bekerja sebagai tukang cuci menunggang Honda Wave, disahkan maut dilokasi kemalangan.

Beliau berkata, sebelum kejadian mangsa dikatakan dalam perjalanan dari Alor Gajah menghala ke Pengkalan manakala sebuah lagi motosikal ditunggang lelaki berusia 34 tahun dari arah bertentangan.

“Pekerja pembersihan terbabit maut di lokasi manakala seorang lagi penunggang iaitu pekerja kilang dilaporkan cedera di kepala kini sedang dirawat di Zon Merah Hospital Alor Gajah,” katanya.

Arshad berkata, mayat mangsa dibawa ke Jabatan Forensik hospital sama bagi proses bedah siasat selain kedua-dua kenderaan terbabit kemalangan dihantar ke Pusat Pemeriksaan Kenderaan Berkomputer (PUSPAKOM) untuk tindakan lanjut.

“Siasatan lanjut masih diteruskan, kami minta kerjasama saksi kejadian tampil bagi membantu siasatan mengikut Seksyen 41 (1) Akta Pengangkutan Jalan (APJ) 1987,” katanya.


Polis Perak rampas 4.5 kg dadah, tahan pengedar di tepi ladang kelapa sawit

IPOH, 8 April – Polis merampas dadah jenis heroin seberat 4.5 kilogram bernilai RM158,203 selepas menahan seorang lelaki tempatan yang sedang berjalan sambil membawa sebuah beg dalam keadaan mencurigakan di tepi kawasan ladang kelapa sawit di Jalan Teluk Intan-Bidor, Hilir Perak, Rabu lepas.

Ketua Polis Perak Datuk Mior Faridalathrash Wahid berkata dalam kejadian pada kira-kira pukul 7 petang itu, lelaki berusia 39 tahun tersebut ditahan ketika sedang dalam perjalanan ke suatu tempat dan pemeriksaan lanjut membawa kepada penemuan 10 bungkusan plastik mengandungi bahan disyaki dadah jenis heroin diisi dalam beg yang dibawanya.

Beliau berkata suspek terlibat dengan sindiket pengedaran dadah sejak tiga bulan lepas dan polis sedang giat mengesan ahli-ahli sindiket yang lain, di samping menyiasat sumber bekalan dadah berkenaan.

“Jumlah keseluruhan rampasan dadah ini yang disyaki diedarkan untuk pasaran tempatan, boleh digunakan oleh kira-kira 10,000 orang penagih,” katanya pada sidang media di sini, hari ini.

Menurutnya ujian saringan air kencing yang dijalankan mendapati lelaki tersebut juga positif dadah jenis morphine, selain mempunyai dua rekod kesalahan lampau berkaitan kes dadah.

Katanya tindakan juga diambil di bawah Akta Dadah Berbahaya (Pelucuthakan Harta) 1988 apabila polis turut menyita sebuah motosikal bernilai kira-kira RM2,000 yang dirampas di satu lokasi berasingan.


Empat mayat terapung ditemukan di perairan Johor Timur

KOTA TINGGI, 16 Jun – Empat mayat lelaki tanpa identiti ditemukan terapung di lokasi berbeza di sekitar perairan Johor Timur dalam tempoh masa 48 jam sejak Selasa lepas.

Timbalan Pengarah (Operasi) Zon Maritim Tanjung Sedili Komander Maritim Mohd Najib Sam berkata Pusat Penyelaras Mencari dan Menyelamat Maritim (MRSC) Johor Bahru menerima maklumat penemuan dua mayat terapung oleh nelayan tempatan pada Selasa lepas di perairan Pulau Lima, masing-masing pada pukul 12.50 tengah hari dan 1.10 tengah hari.

“Dua mayat lagi ditemukan semalam iaitu satu mayat ditemukan oleh pemancing di kedudukan 8.6 batu nautika timur laut Tanjung Balau pada pukul 10.30 pagi, manakala satu lagi mayat ditemukan oleh nelayan tempatan di kedudukan 16 batu nautika timur laut Tanjung Sedili Besar kira-kira pukul 12.40 tengah hari,” katanya dalam kenyataan hari ini.

Mohd Najib berkata kesemua mangsa disyaki warga asing dan kemungkinan berlakunya kejadian bot karam, namun setakat ini MRSC Johor Bahru atau mana-mana balai polis belum menerima sebarang aduan mengenai orang hilang di laut.

“MRSC Johor Bahru juga telah bertanya kepada pihak Badan Nasional Pencarian dan Pertolongan (BASARNAS) Indonesia, namun tiada dilaporkan orang hilang setakat ini,” katanya.

Orang ramai yang mempunyai maklumat berkaitan insiden itu boleh menghubungi Pusat Operasi Maritim Negeri Johor di talian 07-2199401 yang beroperasi 24 jam.


TAJUK UTAMA AKHBAR: 12 APRIL 2022


Melaka sedia jadi ‘kilang’ bakat bola sepak

BANDA HILIR 31 Mac – Persatuan Bolasepak Melaka United (MUSA) memberi bayangan sudah bersedia untuk menjadi antara ‘pengeluar’ bakat bola sepak di negara ini dalam tempoh 10 tahun lagi.

Naib Presidennya Noor Azman Rahman berkata, bagi merealisasikan hasrat itu langkah pertama dilakukan dengan mengadakan Bengkel Hala Tuju Pembangunan Bola Sepak Melaka (M:10) di Hotel Hatten, baru-baru ini.

Katanya, menerusi bengkel itu tiga kerangka pembangunan bola sepak diperkenalkan dan bakal diberi penekanan iaitu pembangunan bola sepak belia, pembangunan bola sepak akar umbi serta pembangunan jurulatih.

“Seperti contoh, pembangunan jurulatih adalah saranan Presiden MUSA, Datuk Seri Utama Sulaiman Md Ali yang mahu Melaka melahirkan lebih ramai bakat muda jurulatih bertauliah.

“Jadi kita menyahut saranan itu dengan mengadakan pelbagai kursus akar umbi serta kursus-kursus bagi mendapatkan lesen kejurulatihan di pelbagai peringkat ketika ini.

“Untuk pembangunan bola sepak belia dan tunas pula kita akan bekerjasama dengan pelbagai pihak untuk menganjurkan lebih pertandingan daripada bawah 18 tahun, 16 tahun, 14 tahun serta 12 tahun,” katanya dalam sidang media pelancaran Bengkel Hala Tuju Pembangunan Bola Sepak Melaka (M:10) yang turut dihadiri Pengarah Teknikal Persatuan Bola Sepak Malaysia Datuk Ong Kim Swee.

Noor Azman yang juga Pengerusi Jawatankuasa Teknikal dan Pembangunan Belia MUSA berkata, pihaknya juga mengalu-alukan sebarang kerjasama dengan pihak swasta serta agensi berkaitan kerajaan (GLC) bagi menjayakan M:10 yang sedang dirangka itu.

“Kekangan kita ketika ini ialah dari segi tajaan. Justeru, kita menyeru pihak swasta dan GLC untuk menggembeleng tenaga bersama pihak MUSA untuk membangunkan industri bola sepak di negeri ini.

“Mudah-mudahan dengan kerjasama yang diberi kita dapat meningkatkan fasiliti bola sepak di negeri ini sebagai platform untuk kita merencanakan perancangan 10 tahun ini,” katanya lagi.


Hamzah sembuh daripada COVID-19

KUALA LUMPUR 27 Jan. – Menteri Dalam Negeri Datuk Seri Hamzah Zainudin dibenarkan keluar dari hospital pada Ahad lalu selepas disahkan pulih sepenuhnya daripada COVID-19.

Sementara itu, Hamzah dalam kenyataannya melahirkan penghargaan kepada doktor, jururawat serta barisan petugas hadapan yang memberikan perkhidmatan cemerlang dan layanan mesra tidak mengira penat lelah sepanjang tempoh rawatannya.

“Kepada semua pihak yang bertanya khabar, memberikan kata semangat dan mendoakan kesihatan saya, terima kasih saya ucapkan. Keprihatinan anda semua memberikan kekuatan kepada saya untuk terus melawan virus COVID-19,” katanya.

Beliau turut menyeru kepada semua rakyat Malaysia untuk terus mematuhi SOP ditetapkan oleh Kementerian Kesihatan serta memberikan kerjasama penuh kepada barisan petugas hadapan dan kerajaan dalam usaha memutuskan rantaian penularan pandemik COVID-19.


Tunggu laporan terperinci buka semula Jonker Walk – Jailani

Exco Pelancongan negeri Datuk Muhammad Jailani Khamis berkata, setakat ini pihaknya masih belum menerima laporan daripada pihak Majlis Bandaraya Melaka Bersejarah (MBMB) berkenaan perkara itu.

“Biarpun pergerakan merentas negeri sudah dibenarkan di negeri ini, namun pengopersian pasar malam Jonker Walk perlu menunggu laporan terperinci daripada Datuk Bandar MBMB.

“Jonker Walk kawasan sempit dan saya ada buat syarat tertentu, saya harap Bahagian Promosi Pelancongan (BPP) negeri dapat menasihati MBMB dalam hal ini.

Beliau berkata demikian pada sidang media selepas Majlis Sambutan Ketibaan Pelancong Ke Negeri Melaka Sempena Kebenaran Merentas Negeri di Plaza Tol Ayer Keroh, hari ini.


PRU15: KKM kemuka dua syor bolehkan pesakit COVID-19 mengundi

PUTRAJAYA, 29 Okt – Kementerian Kesihatan (KKM) telah mengemukakan dua syor untuk dipertimbangkan Suruhanjaya Pilihan Raya (SPR), bagi membolehkan individu positif COVID-19 mengundi pada Pilihan Raya Umum ke-15 (PRU15).

“Keputusan SOP (prosedur operasi standard) bagi individu positif COVID-19 mengundi, Isnin nanti,” kata Ketua Pengarah Kesihatan Tan Sri Dr Noor Hisham Abdullah kepada pemberita, selepas acara Putrajaya Pink October Fun Walk 2022, di sini hari ini.

“Satu lagi opsyen adalah pesakit COVID-19 datang ke khemah KKM, kita pastikan mereka ada pelindung dan sebagainya, barulah kita bawa pesakit tersebut ke tempat mengundi. Tak perlu beratur dan sebagainya,” katanya.

Dr Noor Hisham sebelum ini dilaporkan berkata individu yang positif COVID-19 namun tidak kritikal, akan dibenarkan mengundi pada PRU15, dengan mematuhi SOP ketat yang akan diumumkan SPR kelak.

SPR menetapkan 19 Nov sebagai hari pengundian bagi PRU15 manakala tarikh penamaan calon dan pengundian awal masing-masing ditetapkan pada 5 dan 15 Nov depan.

Mengenai kanser payudara, beliau berkata KKM menetapkan sasaran pengesanan peringkat awal tahap satu dan dua kepada lebih 75 peratus, berbanding 50 peratus ketika ini.

Untuk itu, Dr Noor Hisham berkata kempen mengenai pengesanan awal kanser payudara akan terus dipergiatkan, bagi memberi kesedaran kepada wanita terutamanya yang berusia 50 tahun ke atas dan mereka yang berisiko tinggi. – BERNAMA


DUN Gadek anjurkan program berkhatan beramai-ramai

GADEK 4 September – Pelbagai gelagat dan reaksi dapat dilihat dalam kalangan peserta Program Berkhatan Peringkat DUN Gadek 2022 yang berlangsung pagi tadi.

Ahli Dewan Undangan Negeri (Adun) Gadek, VP Shanmugam berkata, program anjuran Japerun Gadek dan Klinik Al-Fatih, Krubong itu adalah bersempena cuti persekolahan.

“Setakat jam 10 pagi 22 kanak-kanak didaftarkan. Menerusi program ini, ibu bapa hanya membayar separuh sahaja kos, untuk anak-anak yatim pula percuma.

“Program berkhatan beramai-ramai seperti ini secara tidak langsung dapat menyemai semangat kekeluargaan dan mengukuhkan lagi ikatan perpaduan di kalangan masyarakat,” katanya.


Ketua geng Alif Buntal lakukan 13 jenayah ketika lolos parol

BESUT, 20 September – Ketua ‘Geng Alif Buntal’ yang melarikan diri daripada perintah pengawasan parol pada bulan lepas, sempat melakukan 13 kes jenayah termasuk mencuri enam buah motosikal, sebelum dia berjaya diberkas semula Ahad lepas.

Lelaki berusia 22 tahun berasal dari Kuala Besut itu, sebelum ini menjalani proses parol di Damansara, Kuala Lumpur, namun melarikan diri pada 10 Ogos lalu.

Ketua Polis Daerah Besut Supt Abdul Rozak Muhammad berkata suspek kemudiannya berjaya ditahan semula di tapak Pasar Borong Kampung Lampu, Kuala Besut pada 2 pagi.

“Suspek dipercayai melakukan kes curi enam motosikal dan enam kes pecah rumah dengan nilai kerugian kira-kira RM59,000, serta satu kes kekerasan jenayah sepanjang tempoh kurang dua bulan dia diburu kerana melarikan diri dari parol.

“Siasatan awal mendapati suspek melakukan kegiatan tersebut bersama dua lagi rakannya yang masih bebas di sekitar daerah Besut dan Setiu,” katanya kepada pemberita di Ibu Pejabat Polis Daerah (IPD) Besut di sini, hari ini.

Abdul Rozak berkata susulan penangkapan suspek beberapa siri serbuan dan rampasan telah dilakukan termasuk di sekitar Pasir Putih, Kelantan dan pihaknya juga sudah mengenal pasti dua rakan suspek dikenali sebagai Mat Chah dan Mat Daha.

“Dengan tertangkapnya suspek, polis berjaya menemui dan merampas semula enam buah motosikal jenis Honda EX5, termasuk sebuah motosikal yang kali terakhir dicurinya di rumah seorang guru di Taman Alor Lintang pada 14 Sept.

“Polis turut merampas tiga unit komputer riba dan dua telefon bimbit yang dipercayai dicuri dari rumah mangsa,” katanya yang memberitahu suspek mempunyai 11 rekod jenayah lampau.

Abdul Rozak berkata modus operandi suspek ialah memecah masuk rumah atau mencuri motosikal ketika penghuni tiada di rumah dan menggunakan pemutar skru untuk menghidupkan motosikal.

Beliau berkata polis akan memohon sambungan reman terhadap suspek yang akan tamat hari ini, bagi melengkapkan siasatan dan kes disiasat mengikut Seksyen 457 Kanun Keseksaan kerana pecah rumah dan Seksyen 379A kanun sama kerana curi kenderaan.


Anggota polis maut terbabas di Jempol

SEREMBAN 11 Ogos – Seorang anggota polis Cawangan Khas Ibu Pejabat Polis Daerah (IPD) Jempol, dekat sini, maut selepas kenderaan yang dipandunya terbabas di Kilometer 9 Jalan Bahau-Kemayan, Jempol awal pagi tadi.

Timbalan Ketua Polis Negeri Sembilan Senior Asisten Komisioner Datuk Che Zakaria Othman berkata, mangsa Koperal J Vimel, 34, meninggal dunia di tempat kejadian susulan kecederaan parah di kepala dalam insiden kira-kira jam 3 pagi itu.

Menurutnya, siasatan awal mendapati mangsa yang dalam perjalanan balik daripada penugasannya memandu dari arah Bahau menghala ke IPD Jempol dan dipercayai gagal mengawal kereta jenis Proton Personanya.

“Mangsa kemudian terbabas ke kiri jalan sebelum melanggar tebing serta tiang elektrik di bahu kiri jalan dan disahkan meninggal dunia di tempat kejadian oleh Pegawai Perubatan Hospital Jempol yang tiba di lokasi kejadian.

“Tiada unsur jenayah berhubung kemalangan ini, bagaimanapun siasatan lanjut masih diteruskan,” katanya kepada pemberita selepas menyerahkan 1,000 bakul makanan sempena program Op Bantu dengan kerjasama syarikat swasta di sini hari ini.

Beliau berkata, mayat mangsa kemudiannya dihantar ke Hospital Jempol untuk bedah siasat dan kes disiasat di bawah Seksyen 41(1) Akta Pengangkutan Jalan 1987.

Dalam pada itu, beliau berkata mayat mendiang akan dihantar ke negeri kelahirannya, Sarawak secepat mungkin dengan segala kos penghantaran, pengebumian dan kebajikan ditanggung sepenuhnya oleh pihaknya.


Polis siasat gambar tular bendera Malaysia terbalik

BATU PAHAT 10 Ogos – Polis sedang menyiasat satu gambar memaparkan bendera Malaysia (Jalur Gemilang) dipasang secara terbalik, yang tular di media sosial, dipercayai berlaku di daerah ini.

Ketua Polis Daerah Batu Pahat Asisten Komisioner Ismail Dollah berkata, pihaknya mengesan gambar berkenaan kira-kira jam 3.30 petang semalam, dipercayai dipasang di Pusat Pemulihan Dalam Komuniti (PDK) DUN Penggaram, di sini.

Katanya bertindak atas maklumat yang diterima, pada jam 3.45 petang pihaknya telah ke lokasi berkenaan dan mendapati bendera itu telah diturunkan selain bangunan itu telah ditutup.

“Kini pihak polis sedang berusaha mengesan pekerja dan penyelia PDK berkenaan untuk membantu siasatan,” kata beliau dalam satu kenyataan, malam tadi.


ITP sedia bantu golongan minat bidang keusahawan

AYER KEROH 18 Feb. – Institut Tun Perak (ITP) bersedia mengadakan pelbagai kursus keusahawan baharu yang lebih spesifik mengikut cita rasa orang ramai pada masa depan.

Ketua Pegawai Eksekutifnya, Datuk Dr Sabri Mohamad Sharif berkata, langkah itu antara inisiatif pihaknya untuk melahirkan lebih ramai usahawan di negeri ini mengikut bidang diceburi.

“Untuk permulaan tahun ini kita adalah kursus keusahawanan atas talian dan digital, selepas ini akan disusuli dengan kursus lebih fokus kepada bidang yang mereka ceburi.

Beliau dihubungi Melaka Hari Ini selepas Majlis Pelancaran Kursus Keusahawanan Atas Talian dan Kursus Keusahawanan Digital secara atas talian menerusi aplikasi zoom, yang disempurnakan Ketua Menteri Datuk Seri Utama Haji Sulaiman Md Ali hari ini.

Mengulas lanjut, katanya, seramai 325 peserta menyertai kursus selama dua hari itu, membabitkan 140 peserta kursus usahawan dan 185 peserta bagi kursus digital.

“Pada 10 April tahun ini, kita akan sekali lagi mengadakan kursus keusahawanan dan keusahawanan digital ini, kita doakan mungkin secara fizikal, tertakluk kepada keadaan dan SOP (prosedur operasi standard) mengizinkan, sewaktu berlangsungnya Karnival Kerjaya 3 Daerah Peringkat Negeri Melaka 2021.

“Karnival itu merupakan anjuran Kerajaan Negeri Melaka, melalui ITP dan Unit Perancang Ekonomi Negeri Melaka akan diadakan secara berkala, bermula April ini di daerah Masjid Tanah, diikuti Melaka Tengah pada pertengahan tahun dan Jasin di penghujung tahun ini,” katanya.


Wanita rugi RM3,230 ditipu pembelian kucing menerusi Instagram

KUANTAN 3 Ogos – Seorang pekerja swasta membuat laporan polis mendakwa diperdayakan dalam pembelian dua ekor kucing menerusi laman sosial Instagram hingga kerugian RM3,230 semalam.

Ketua Jabatan Siasatan Jenayah Komersial Pahang Superintendan Mohd Wazir Mohd Yusof berkata, wanita berusia 24 tahun itu mendakwa bayaran dibuat bagi membeli kucing baka British Shorthair dan British Longhair, masing-masing diiklankan pada harga RM290 dan RM240.

“Mangsa mendakwa telah menghantar pesanan menerusi aplikasi WhatsApp pada iklan di laman itu dan berurusan dengan seorang lelaki sebelum memindahkan wang secara dalam talian ke akaun bank yang diberikan sebanyak empat kali berjumlah RM3,230 yang dikatakan sebagai bayaran kucing dan proses dokumentasi.

“Bagaimanapun, suspek dikatakan terus meminta wang atas pelbagai alasan termasuk bagi mendapatkan sijil kelahiran kucing menyebabkan mangsa curiga. Mangsa mendakwa enggan meneruskan pembelian dan meminta wangnya dikembalikan semula,” katanya dalam kenyataan hari ini.

Beliau berkata mangsa mendakwa suspek berkeras tidak mahu memulangkan wang itu, menyebabkan dia membuat laporan di Ibu Pejabat Polis Daerah Kuantan semalam dan siasatan sedang dijalankan mengikut Seksyen 420 Kanun Keseksaan kerana menipu.

Sementara itu, Mohd Wazir berkata seorang guru wanita berusia 27 tahun dari Cameron Highlands turut mendakwa dirinya kerugian RM30,000 akibat diperdayakan sindiket Macau Scam yang menyamar sebagai kakitangan Lembaga Hasil Dalam Negeri (LDHN) dan anggota polis.

Menurutnya, mangsa dihubungi seorang wanita petang semalam dengan mendakwa syarikat didaftarkan atas nama mangsa mempunyai tunggakan cukai sebelum seorang lelaki kononnya berkhidmat di Ibu Pejabat Polis Kontinjen Kedah memaklumkan dirinya terlibat dengan kumpulan pengedar dadah.

“Mangsa mendakwa telah memindahkan semua wang simpanannya ke akaun diberikan anggota polis itu bagi tujuan siasatan pada 4.30 petang semalam dan sejak itu tidak menerima lagi panggilan telefon selain gagal menghubungi suspek sekali gus menyebabkan dia berasa ditipu,” katanya.


Bayaran kenaikan elaun guru KAFA diberi secara tunggakan – Jakim

PUTRAJAYA, 13 April – Pembayaran kenaikan elaun guru Kelas Al-Quran dan Fardhu Ain (KAFA) akan dibuat secara tunggakan bermula Januari 2023 kepada semua guru KAFA di seluruh negara, kata Ketua Pengarah Jabatan Kemajuan Islam (Jakim) Datuk Hakimah Mohd Yusoff.

Beliau berkata Jakim memahami kegusaran beberapa pihak mengenai pembayaran kenaikan elaun guru KAFA dan bantuan secara ‘one-off’ kepada imam, bilal, siak, guru KAFA dan guru takmir yang diumumkan Perdana Menteri Datuk Seri Anwar Ibrahim ketika pembentangan Belanjawan 2023 di Dewan Rakyat pada 24 Feb lepas.

Dalam Belanjawan 2023 itu, Anwar mengumumkan kerajaan bersetuju menaikkan elaun 35,000 guru KAFA sebanyak RM100 kepada RM1,100 dengan peruntukan tambahan lebih RM40 juta.

Anwar yang juga Menteri Kewangan berkata kerajaan juga bersetuju memberikan sumbangan khas RM600 kepada imam, bilal, tok siak, noja, marbut, guru KAFA dan guru takmir, dengan 70,000 orang akan menerima sumbangan itu melibatkan peruntukan lebih RM40 juta.

“Dengan kenyataan ini, Jakim menafikan dakwaan pihak tertentu yang mengatakan bahawa bayaran bantuan ‘one-off’ kepada imam, bilal dan guru KAFA tidak termasuk dalam senarai bantuan oleh pihak kerajaan,” kata Hakimah.


UMNO: Kesepakatan pemimpin legakan perwakilan, MT

KUALA LUMPUR, 19 Mac – Kesepakatan dalam kalangan “Top Five” UMNO melegakan kira-kira 2,600 perwakilan dan penyokong parti sejurus Perhimpunan Agung UMNO 2021 melabuhkan tirainya hari ini, sekali gus membolehkan mereka membawa pulang khabar gembira kepada akar umbi.

“Top Five” merujuk kepada Presiden UMNO Datuk Seri Dr Ahmad Zahid Hamidi, Timbalan Presiden Datuk Seri Mohamad Hasan serta tiga Naib Presiden iaitu Datuk Seri Mohamed Khaled Nordin, Datuk Seri Mahdzir Khalid dan Perdana Menteri Datuk Seri Ismail Sabri Yaakob.

Rata-rata pemimpin parti yang ditemui merumuskan perhimpunan tahunan parti kali ini memperlihatkan kesepaduan dan kebersamaan ahli di semua peringkat untuk membawa parti mencapai matlamat memenangi Pilihan Raya Umum Ke-15 (PRU15).

Selain dua pemimpin utama yang menjadi tumpuan itu, barisan kepimpinan lain iaitu Timbalan Presiden Datuk Seri Mohamad Hasan serta dua lagi Naib Presiden Datuk Seri Mohamed Khaled Nordin dan Datuk Seri Mahdzir Khalid; Ketua Sayap Wanita Datuk Dr Noraini Ahmad, Ketua Sayap Pemuda Datuk Dr Asyraf Wajdi Dusuki dan Ketua Sayap Puteri Datuk Zahida Zarik Khan, serta ahli Majlis Tertinggi (MT) turut seiring dan senada.

Ahli MT Datuk Zahidi Zainul Abidin melahirkan rasa puas hati dengan keseiringan yang ditunjukkan Ahmad Zahid dan Ismail Sabri selepas mendengar ucapan penangguhan kedua-dua kepimpinan tertinggi itu.

“Presiden dan Perdana Menteri senada. Begitu juga dengan perwakilan. Semua isu senada dan kami semua berpuas hati… kami tidak mahu ‘Top Five’ berpecah, MT berpecah,” katanya kepada pemberita selepas selesai perhimpunan hari ini.

Senada dengannya, seorang lagi ahli MT Datuk Seri Dr Shamsul Anuar Nasarah yang juga Pengarah Komunikasi Barisan Nasional (BN) berkata keistimewaan UMNO ialah pemimpinnya berpegang kepada prinsip perjuangan untuk kesejahteraan rakyat meskipun kadang-kala berbeza pendapat dan pendirian.

Sementara itu, Ketua Bahagian UMNO Sik Datuk Mohd Tajudin Abdullah berkata parti perlu terus memfokuskan kepada generasi muda yang menjadi ejen perubahan pada PRU15 kelak.

Setiausaha Agung BN Datuk Seri Dr Zambry Abd Kadir berkata penubuhan sebuah sekolah politik bagi membina generasi baharu adalah tepat dan dilihat menjadi antara strategi menghadapi realiti baharu.

“Sebuah ucapan pendamaian yang baik dalam menyatukan pemikiran dan tindakan semua pimpinan dan ahli UMNO ke arah menghadapi cabaran masa depan. Ini penting kerana UMNO perlu dominan dan relevan,” katanya.

Asyraf Wajdi berkongsi perasaan lega dan gembira seusai perhimpunan yang menyaksikan kesepakatan pucuk pimpinan sehingga ke akar umbi yang dilihat penting sebagai asas kestabilan parti, yang mempunyai 3.39 juta ahli.

Mengenai pengumuman peningkatan gaji minimum, beliau berkata itu adalah antara perjuangan UMNO yang tidak berpenghujung bagi membantu rakyat, khususnya pada masa ini yang terkesan dengan pandemik COVID-19, bencana alam dan pertumbuhan ekonomi yang perlahan.

“Banyak pengumuman penting tadi yang semuanya berpaksi kepada rakyat. UMNO ini datang daripada rakyat, UMNO ini perlu menyantuni kehendak rakyat,” katanya.- BERNAMA


Lupakan seketika media sosial, nasihat Cheng Hoe kepada pemain

Saranan itu bagi memastikan mental kesemua pemain skuad Harimau Malaya berada pada tahap terbaik dan bersedia bagi menghadapi saingan Kumpulan G pusingan kedua Kelayakan Piala Dunia 2022/Piala Asia 2023 yang kini semakin mencabar selepas kekalahan itu.

Cheng Hoe berkata sebagai pemain bola sepak profesional, setiap tindak-tanduk di dalam mahupun luar padang sentiasa menjadi perhatian dan tidak terlepas daripada kritikan, namun setiap pemain mempunyai pilihan untuk mengabaikan kata-kata negatif dan hanya mengambil yang positif untuk maju ke hadapan.

“Nasihat saya kepada pemain, letak di tepi dulu media sosial, yang penting fokus untuk perlawanan akan datang kerana mungkin kata-kata negatif akan terus menjadikan moral seseorang pemain di tahap tidak baik.

“Jadi sebab itu kita perlu elakkan dan kita perlu fokus dalam keadaan positif tentang apa yang akan berlaku pada perlawanan menentang Vietnam,” katanya pada sidang media secara dalam talian sesi latihan skuad kebangsaan di Dubai, hari ini.

Skuad Harimau Malaya menerima kecaman penyokong tempatan susulan persembahan hambar ditampilkan pemain kebangsaan ketika tumbang di tangan UAE pada aksi Kumpulan G kempen kelayakan di Dubai, Jumaat lepas.

Penyerang naturalisasi terbaru Guilherme De Paula menjadi sasaran utama rata-rata penyokong yang mengkritik prestasi longlai barisan anak buah Cheng Hoe selepas pemain kelahiran Brazil berusia 34 tahun itu gagal memperagakan kualiti diharapkan pada aksi di Stadium Zabeel itu.

“Bila lihat selepas perlawanan, dia (De Paula) nampak sedih dan tertekan, tetapi De Paula sudah lama main bola sepak dia tahu cara nak atasi perkara itu. Dia perlu cari balik keyakinan diri dan bangkit semula untuk perlawanan akan datang,” kata Cheng Hoe.

Pengendali berusia 53 tahun itu berkata tidak wajar untuk hanya meletakkan kesalahan tewas kepada UAE tempoh hari di bahu segelintir pemain memandangkan sukan bola sepak merupakan permainan berpasukan.

“Bukan De Paula dan Liridon (Liridon Krasniqi) saja yang kita salahkan, tetapi keseluruhan pasukan…kita tidak boleh menyalahkan seseorang pemain 100 peratus,” jelas beliau.

Dalam pada itu, Cheng Hoe berkata suasana kem skuad kebangsaan kembali ceria dengan barisan pemain menunjukkan reaksi positif dalam sesi latihan menjelang pertembungan menentang Vietnam di Stadium Al Maktoum, Dubai pada Jumaat ini.

Beliau memaklumkan hanya pemain pertahanan Junior Eldstal tidak dapat mengikuti sesi latihan berpasukan selepas mengalami kecederaan buku lali yang serius pada aksi menentang UAE dan kini pasukan perubatan skuad kebangsaan sedang berusaha memberikan rawatan terbaik.

“Selepas kekalahan kepada UAE memang ramai berpendapat kita perlukan rombakan secara besar-besaran tetapi kita masih ada empat hingga lima hari untuk membuat persiapan. Kita sedang kaji faktor yang menyebabkan kekalahan pasukan, kita masih cari ramuan terbaik untuk hadapi Vietnam,” katanya.


Ibu mangsa graduan diploma bimbingan dan kaunseling

BUKIT BARU 31 Jan – Ibu kandung kanak-kanak yang maut dipercayai didera dalam kejadian di Taman Krubong Jaya, dekat sini Jumaat lalu, adalah graduan Diploma Bimbingan dan Kaunseling di sebuah institut pengajian tinggi (IPT) swasta di negeri ini.

Tuhfah Naziha Md Tarmidi,26, yang juga kakak angkat kanak-kanak malang itu berkata, wanita berusia 32 tahun itu seorang peramah dan suka menyakat rakan kolej ketika mereka sama-sama menuntut dalam bidang sama enam tahun lalu.

“Apabila bertemu empat mata pagi tadi, kami sekeluarga tergamam dan terkilan dengan tragedi yang berlaku,” katanya ketika ditemui di Jabatan Perubatan Forensik, Hospital Melaka di sini, hari ini.

Difahamkan, proses bedah siasat mayat kanak-kanak itu sedang dijalankan di hospital berkenaan sejak jam 11 pagi tadi dan keluarga angkat mangsa serta ibu kandung dan bapa tirinya dikehendaki hadir ke jabatan terbabit bagi membuat pengecaman jenazah.

Mengulas lanjut, Tuhfah Naziha yang mesra disapa ‘Adik’ berkata, ketika proses pengecaman itu, ibunya, Norlida Abu Hassan,50, sempat merayu kepada ibu kandung kanak-kanak itu bagi memberikan persetujuan urusan pengebumian dijalankan di Rawang, Selangor.

“Mereka (ibu dan bapa tiri) sampai dahulu di sini untuk pengecaman dan kami sempat melihat reaksi bapa tiri arwah asyik memberikan isyarat permohonan maaf kepada Umi,” katanya.

Semalam, Melaka Hari Ini melaporkan pasangan suami isteri masing-masing berusia 38 dan 32 tahun direman selama tujuh hari hingga 5 Februari ini bagi membantu siasatan susulan kematian Zubaidi Amir Qusyairi Abd Malek pada Jumaat.


KPKT rancang tutup tapak pelupusan sisa pepejal sedia ada

Menteri berkenaan Datuk Seri Reezal Merican Naina Merican berkata tapak pelupusan itu akan digantikan dengan stesen pemindahan yang berfungsi sebagai pusat pengumpulan sisa di kawasan yang strategik.

“Sisa pepejal akan dihantar ke situ sebelum dilupuskan ke tapak pelupusan sisa pepejal sanitari berpusat, yang dilengkapi dengan loji rawatan air larut resap, lapisan liner dan sebagainya bagi memastikan kelestarian alam sekitar.

“Selain itu, kementerian juga merancang membina loji rawatan sisa pepejal waste to energy (WtE) atau sisa kepada tenaga di negeri yang menerima pakai Akta 672 bagi mengatasi isu kekurangan tapak yang bersesuaian bagi membina tapak pelupusan sanitari,” katanya pada sesi soal jawab persidangan Dewan Rakyat, hari ini.

Beliau menjawab soalan Wan Hassan Mohd Ramli (PAS-Dungun) mengenai perancangan KPKT bagi mengurangkan penggunaan tapak pembuangan sisa pepejal yang terbuka supaya dapat meminimumkan impak negatif terhadap alam sekitar.

Reezal Merican berkata walaupun Terengganu tidak mengguna pakai akta itu, KPKT komited untuk memperkenalkan loji WtE di negeri itu bagi membantu pengurusan sisa pepejal.

Menurutnya, projek loji WtE tidak terhad kepada teknologi insinerator sahaja, sebaliknya boleh menggunakan teknologi lain seperti Anaerobic Digestor (AD), pirolisis, gasifikasi dan sebagainya.

Menjawab soalan tambahan Cha Kee Chin (PH-Rasah) mengenai jumlah kawasan pelupusan sisa pepejal mengikut jenis di Negeri Sembilan dan teknologi yang digunakan bagi loji WtE, Reezal Merican berkata loji WtE di Tanah Merah, Port Dickson dijangka beroperasi tahun ini.

“Negeri Sembilan adalah antara negeri pertama diperkenalkan dengan loji WtE dan loji ini adalah yang pertama beroperasi bagi percubaan dan commissioning tahun ini.

Sementara itu, menteri itu mengakui tahap kepedulian langkah pengasingan sisa pepejal di punca (SAS) dalam kalangan masyarakat amat rendah, walaupun terdapat inisiatif pembersihan sisa pepejal 3+1 iaitu tiga hari kutipan sisa biasa dan satu hari sisa kitar semula dilaksanakan.

Bagaimanpun, KPKT komited untuk melipatgandakan usaha meningkatkan kesedaran masyarakat untuk mengamalkan SAS, katanya menjawab soalan Nor Azrina Surip (PH-Merbok) mengenai usaha KPKT untuk meningkatkan kesedaran melaksanakan SAS. – BERNAMA


Tragedi chalet Bentong: Satu mayat wanita ditemui, dua lagi masih dicari – Bomba

BENTONG, 21 Dis – Satu mayat wanita ditemui dalam tragedi tiga individu hilang dibawa arus sungai di kawasan chalet pusat peranginan di Bentong, Pahang.

Ketua Balai Bomba dan Penyelamat Genting Highlands Yusri Abdullah Sani berkata mayat wanita berkenaan ditemui pada 10.15 pagi tadi dan pihaknya mengambil masa kira-kira setengah jam untuk mengeluarkan mangsa yang tertimbus.

“Pasukan saya menjumpai mayat dibawah timbunan kayu dan pasir di stesen dua (kawasan yang ditanda ada mayat). Hari ini, bomba akan menggunakan dua unit jentera pengorek untuk meneruskan kerja-kerja penggalian mencari mangsa yang dikhuatiri hilang,” katanya kepada Bernama di tempat kejadian.

Yusri berkata setakat ini pihaknya meletakkan tiga stesen iaitu stesen pertama tempat mangsa kanak-kanak lelaki hilang manakala stesen ketiga diletakkan di susur sungai.

Sabtu lepas, lebih 30 orang termasuk sembilan kanak-kanak berdepan detik cemas apabila terkandas dengan kejadian banjir lumpur ketika mengunjungi sebuah kawasan chalet di Bentong, Pahang.

Susulan itu, seorang kanak-kanak dikenali sebagai Emamnuel Chang serta pasangan suami isteri Bobby Lim Yoke Hoong dan Yap Koon Lau dilapor hilang dalam tragedi itu.- BERNAMA


JKN Perak siasat gumpal rambut dalam tepung pelita

IPOH, 13 April – Jabatan Kesihatan Negeri (JKN) Perak sedang menyiasat kes penemuan gumpalan rambut di dalam kuih tepung pelita yang didakwa dibeli di sebuah bazar Ramadan di Ipoh seperti yang tular dalam media sosial semalam.

Pengerusi Jawatankuasa Kesihatan, Sains, Alam Sekitar dan Teknologi negeri Mohd Akmal Kamarudin berkata kes sedang disiasat bagi mengenal pasti pelaku agar ia tidak berulang dan memudaratkan kesihatan orang ramai.

“Apa sahaja kes yang berkaitan, kita minta laporkan kepada Bahagian Keselamatan Makanan JKN untuk memudahkan kita mengumpul maklumat dan melengkapkan siasatan,” katanya kepada Bernama.

Beliau mengulas gambar viral dengan kapsyen antara lain menyebut ‘Sehelai rambut boleh dimaafkan, tetapi ini segumpal rambut. Peniaga yang menyediakan juadah perlu memastikan kebersihan’ sambil dilampirkan gambar kuih tepung pelita dan gumpalan rambut tersebut.

Pada Rabu lepas, dua beradik berusia sembilan dan tujuh tahun mengalami cirit-birit dan muntah dipercayai selepas makan puding buih dibeli ibunya di bazar Ramadan di Kuala Terengganu.

Berikutan kejadian itu, kanak-kanak tersebut dimasukkan ke Hospital Sultanah Nur Zahirah (HSNZ) dan kedua-duanya yang masih menerima rawatan, dilaporkan stabil.- BERNAMA


Bantuan RM3,000 kepada agensi pelancongan berdaftar

PUTRAJAYA 28 Jun – Bantuan sekali bayar (one-off) berjumlah RM3,000 akan diberikan kepada agensi pelancongan menerusi Pakej Perlindungan Rakyat dan Pemulihan Ekonomi (PEMULIH) bernilai RM150 bilion yang diumumkan hari ini.

Perdana Menteri, Tan Sri Muhyiddin Yassin berkata, bantuan tersebut dijangka akan memberi manfaat kepada lebih 5,300 agensi pelancongan berdaftar di seluruh negara.

“Sebagai pendorong atau ‘kick-start’, apabila negara beralih ke fasa ketiga PPN kelak, kerajaan akan menyediakan bantuan one-off sebanyak RM3,000 kepada lebih 5,300 agensi pelancongan berdaftar,” katanya.

“Seterusnya, apabila negara beralih ke fasa keempat PPN, kerajaan akan mempertimbang peruntukan sewajarnya untuk memulih dan mempergiatkan semula aktiviti pelancongan,” katanya lagi.


JPNIN perkasa, pertingkat dan pergiat aktiviti KRT

PANTAI KUNDOR 2 April – Aktiviti Kawasan Rukun Tetangga (KRT) seluruh negara akan diperkasa, dipertingkat dan dipergiatkan lagi menerusi Program Gerak Rahmah 2023.

Timbalan Ketua Pengarah (Perancangan) Jabatan Perpaduan Negara dan Integrasi Nasional (JPNIN) Mohd Fardhi Ahmad berkata, setakat ini 8,438 KRT berdaftar dengan pihaknya.

“Ada 11 program utama dianjurkan tahun ini. Bagi Gerak Rahmah aktiviti pertama dilaksanakan adalah Program Jom Sihat membabitkan penyertaan lebih 4,000 KRT seluruh negara pada 25 Februari lalu.

“Kemudian disusuli Program Jom Ronda Skim Rondaan Sukarela (SRS) pada 17 Mac. Setiap bulan kita akan pastikan ada siri aktiviti dibawah Program Gerak Rahmah,” katanya.

Beliau berkata demikian pada sidang media selepas Program Gerak Rahmah 2023 – Jom Masak Bubur Lambuk Peringkat Negeri Melaka di KRT Rumah Pangsa Lereh Tanjung Kling, di sini, semalam.


Oktober bermulanya peralihan fasa endemik

KUALA LUMPUR 3 Okt – Semakin hari semakin baik, kes jangkitan COVID-19 menyaksikan penurunan dan Oktober menjadi bulan yang paling penting kerana banyak aktiviti kembali dibuka, dengan kadar vaksinasi penuh golongan dewasa mencapai sasaran 90 peratus dan bilangan remaja divaksin terus meningkat.

Rentas negeri, pembukaan pusat pelancongan, pembukaan institusi pengajian tinggi, pembelajaran di sekolah secara fizikal, pembukaan venue sukan kepada kehadiran penonton, antara senario yang akan kembali mewarnai suasana harian negara ini.

Sekolah perlu dibuka bagi menaikkan semula semangat pelajar untuk bersekolah setelah sekian lama berenggang sesama mereka, walaupun isu guru enggan divaksin menghantui ibu bapa yang takutkan anak-anak mereka terdedah kepada jangkitan virus.

Namun, terlalu awal bagi warga Malaysia untuk meraikannya, kerana belum tentu fasa endemik tercapai menjelang akhir Oktober, malah keadaan kita masih belum selamat kerana varian yang ada terutamanya varian Delta, dikatakan belum melalui proses mutasi yang boleh membahayakan nyawa semua.

Disebabkan itu, semua dinasihatkan supaya tidak leka, malah harus terus berhati-hati dan sentiasa mematuhi prosedur operasi standard (SOP) yang dtetapkan kerajaan, bagi mengelakkan kenaikan semula kes jangkitan.

Inilah harapan Jawatankuasa Khas Pengurusan Pandemik COVID-19 yang dipengerusikan Perdana Menteri Datuk Seri Ismail Sabri Yaakob, pada mesyuarat mingguannya untuk memutuskan segala cadangan tindakan ke arah endemik, setelah perkara-perkara itu diperhalusi oleh Kuartet Menteri COVID-19 diketuai Menteri Kanan Pertahanan Datuk Seri Hishammuddin Tun Hussein.

Semua cadangan itu terlebih dahulu dikenal pasti dan dibincangkan pada peringkat Kumpulan Kerja Teknikal Pengurusan Pandemik yang dipengerusikan oleh Ketua Pengarah Majlis Keselamatan Negara Datuk Rodzi Md Saad.

Menurut Pakar Kesihatan Awam, Universiti Putra Malaysia (UPM) Prof Madya Dr Malina Osman, walaupun sudah diberikan kebebasan, namun masyarakat perlu terus memberi komitmen mematuhi prosedur operasi standard (SOP) dan langkah-langkah pencegahan, bagi mengelak kemungkinan berlakunya penularan dan juga kluster kes-kes yang baharu.

Kementerian Kesihatan menyasarkan Malaysia bakal memasuki fasa transisi ‘hidup bersama virus COVID-19’ sebelum beralih ke fasa endemik, dengan bilangan kes berada dalam kadar yang dijangkakan dan tidak membebani kesihatan awam, bergantung pada kekuatan dan tempoh masa perlindungan ketahanan daripada vaksinasi dan infeksi semula jadi.

Antara petunjuk bagi negara beralih ke fasa pandemik ialah kadar kes kritikal bagi 100,000 populasi ialah 0.5, di mana kadar berkenaan setakat 25 Sept lepas ialah 1.9.

Petunjuk lain ialah lima peratus kemasukan ke hospital bagi kategori tiga hingga kategori lima dari keseluruhan kemasukan ke hospital, di mana peratusan berkenaan setakat 25 Sept lepas ialah 10 peratus sementara petunjuk lain ialah peratusan penggunaan katil hospital bukan Unit Rawatan Rapi (ICU) ialah kurang 30 peratus, manakala peratusan penggunaan katil ICU ialah 20 peratus bagi memasuki fasa endemik.

Bagi orang ramai pula, fasa berkenaan bermaksud mereka perlu terus mematuhi SOP yang telah disemak dan dipermudah, bertanggungjawab dan membuat penilaian risiko kendiri termasuk bagi yang sudah divaksin lengkap dan memastikan akses ke kepada penjagaan kesihatan dalam waktu yang tepat.

Dalam peralihan dari pandemik kepada fasa endemik beberapa perkara perlu diambil kira termasuk tidak boleh mengelak daripada virus COVID-19 sepanjang hidup, tetapi boleh meminimumkan impaknya, mengawal kes sakit dan yang teruk dengan sistem kesihatan yang tidak terlalu terbeban.


Tahun 2022, pelancongan Melaka lebih agresif – EXCO

BANDARAYA MELAKA 5 Feb – Kerajaan negeri menerusi Bahagian Promosi Pelancongan (BPP) merancang untuk mengadakan 61 program berskala besar bagi merancakkan lagi sektor pelancongan Melaka tahun ini.

Katanya, industri pelancongan negeri akan bertindak lebih agresif pada tahun ini memandangkan Melaka sebuah negeri yang sumber ekonominya bergantung pada pelancongan.

“Tahun ini, kita ada 61 program besar dan sektor pelancongan Melaka akan lebih agresif sebab kita tak ada waktu, tak ada masa, kita kena buat sesuatu dalam tahun ini juga supaya Melaka kekal relevan dalam industri pelancongan.

Keutamaan, katanya, diberikan kepada program dan acara yang boleh memberikan impak secara inklusif kepada ekosistem pelancongan Melaka demi kelangsungan industri pelancongan yang sedang pulih dikala fasa endamik ini.


Mahkamah perintah lelaki mengamuk di lebuh raya dihantar ke Hospital Bahagia

KUALA KANGSAR, 17 Jun – Mahkamah Sesyen di sini hari ini memerintahkan seorang lelaki yang sebelum ini tular mengamuk di Lebuhraya PLUS di Kuala Kangsar, dirujuk ke Hospital Bahagia Ulu Kinta, untuk tempoh 30 hari bagi pemantauan dan pemeriksaan psikiatri.

Hakim Rohaida Ishak mengeluarkan perintah itu terhadap Zainordin Mohamed, 36, selepas membenarkan permohonan Timbalan Pendakwa Raya Nur Asmaniza Muhamad supaya tertuduh dihantar ke hospital berkenaan bagi pemeriksaan mengikut Seksyen 342 Kanun Acara Jenayah.

Nur Asmaniza berkata Zainordin tidak dalam keadaan waras sewaktu tempoh penahanan remannya, justeru perlu menjalani pemeriksaan serta pemeriksaan di hospital tersebut.

Zainordin mengaku bersalah atas pertuduhan itu serta dua lagi pertuduhan dan sewaktu pertuduhan dibacakan kepadanya, dia kelihatan bercakap seorang diri dalam keadaan yang tidak stabil dan sehingga diminta untuk menenangkan diri.

Pertuduhan mengikut Seksyen 427 Kanun Keseksaan, yang boleh dipenjara tidak kurang setahun atau lebih lima tahun atau denda dan kedua-duanya sekali jika sabit kesalahan.

Bagi pertuduhan kedua, Zainordin sebagai pemandu sebuah kereta jenis Toyota Vios, didakwa telah memberhentikan kenderaan tersebut di lorong kanan dalam kedudukan yang mungkin menyebabkan halangan kepada pengguna lain.

Pertuduhan mengikut Seksyen 48 (1) Akta Pengangkutan Jalan dan jika disabit kesalahan boleh didenda tidak kurang RM1,000 dan tidak lebih RM5,000 atau dipenjarakan tidak kurang setahun atau kedua-duanya sekali.

Kedua-dua perbuatan itu didakwa dilakukan di KM 253 Lebuhraya Utara Selatan Kuala Kangsar di sini, pada 6.09 petang pada 12 Jun lepas.

Bagi pertuduhan ketiga, dia didakwa memasukkan dadah jenis ganja THC (Tetra Hydrocannibol) pada diri sendiri di pejabat narkotik Ibu Pejabat Daerah Kuala Kangsar pada 3.40 petang, 14 Jun lepas.

Pertuduhan itu mengikut Seksyen 15 (1)(a) Akta Dadah Berbahaya 1952, yang membawa hukuman penjara maksimum dua tahun atau denda RM5,000 dan pengawasan polis tidak lebih tiga tahun.


Teruskan agenda mengurus COVID-19, pulihkan ekonomi

MELAKA 27 Ogos – Senator Datuk Lim Ban Hong mengucapkan terima kasih kepada Perdana Menteri, Datuk Seri Ismail Sabri Yaakob di atas kepercayaan yang diberikan kepada beliau untuk mengalas semula jawatan timbalan menteri Kementerian Perdagangan Antarabangsa dan Industri (MITI).

“Sekarang tiba masa sambung kerja dan meneruskan dua agenda yang kita fokuskan iaitu dari segi kawalan dan pengurusan COVID-19 dan pemulihan ekonomi negara,” katanya ketika dihubungi Melaka Hari Ini (MHI).

Perdana Menteri hari ini mengumumkan senarai barisan ‘Kabinet Berorientasikan Hasil’ melibatkan 31 menteri termasuk empat menteri kanan yang akan menjadi pasukan pengurusan yang bekerja bersama rakyat, selain 38 timbalan menteri.

Selain itu menurut Ban Hong, agenda kawalan dan pengurusan COVID-19 fokus kepada meneruskan pencapaian matlamat Program Imunisasi Industri COVID-19 Kerjasama Awam-Swasta (PIKAS) Program Imunisasi COVID-19 Kebangsaan (PICK).

Usaha itu, katanya, bertujuan bagi menyegerakan proses imunisasi rakyat manakala PIKAS diperkenalkan untuk memastikan pekerjamendapat vaksin percuma di bawah program itu.

“Bagi agenda kedua, kita nampak beberapa rancangan yang telah dikemukakan dan dilancarkan seperti Pelan Pemulihan Negara, ini akan diteruskan agar ekonomi negara dapat dipulihkan segera serta meminimumkan kesan-kesan akibat pandemik,” katanya.


KPDNHEP siasat punca kenaikan harga ayam

KUALA LUMPUR 19 Jun – Kementerian Perdagangan Dalam Negeri dan Hal Ehwal Pengguna (KPDNHEP) sedang menyiasat punca kenaikan mendadak harga ayam standard sejak beberapa hari lepas.

Timbalan Pengarah Penguatkuasaan Operasi KPDNHEP Low Swee Hon berkata kementerian itu telah mengadakan pertemuan dengan penternak ayam dan pihak persekutuan penternak ayam di Putrajaya semalam bagi mendapatkan maklum balas berhubung perkara tersebut.

“Memang dikatakan ada peningkatan harga di peringkat ladang dan kementerian sedang mengesan sama ada peningkatan berlaku di peringkat pihak penternak, pemborong atau peruncit.

“Kita berharap dapat mencari jalan penyelesaian bagi mengatasi masalah yang berlaku di kebanyakan pasar seperti yang dilaporkan,” katanya kepada pemberita selepas melakukan pemantauan harga barangan di Pasar Sungai Besi di sini bersama pegawai KPDNHEP Putrajaya dan Kuala Lumpur.

Beliau berkata KPDNHEP akan mengeluarkan notis mengikut Seksyen 21 Akta Kawalan Harga dan Antipencatutan (AKHAP) 2011 bagi mendapatkan maklumat harga barangan serta justifikasi sekiranya terdapat pengambilan keuntungan berlebihan.


Terminal Bas Pulau Sebang Sentral siap 85 peratus

GADEK 3 Februari – Terminal Bas Pulau Sebang Sentral bakal siap pada pertengahan tahun ini sekaligus mampu menguraikan trafik yang sesak di Pekan Pulau Sebang-Tampin.

Ahli Dewan Undangan Negeri (Adun) Gadek, V.P Shanmugam berkata terminal terbabit yang sepatutnya siap dua tahun lalu kini hampir siap sepenuhnya dan bakal beroperasi pada pertengahan tahun ini.

Katanya, terminal yang dianggarkan bernilai RM10 juta tersebut akan dilengkapi dengan kemudahan infrastruktur yang lengkap serta mampu memberi keselesaan kepada pengguna.

Mengulas lanjut, Shanmugam yang juga Exco Belia, Sukan dan Badan Bukan Kerajaan (NGO) berkata pembinaan terminal itu juga mampu menyelesaikan isu kesesakan trafik yang berlaku di Pekan Pulau Sebang- Tampin.

“Terminal ini memberi manfaat kepada penduduk sekitar dan mampu menyelesaikan masalah trafik dan mengatasi kesesakan di Pekan Pulau Sebang- Tampin,” katanya.


Tiga rentung, kereta langgar pokok sebelum terbakar

GEORGE TOWN 16 Ogos – Tiga individu maut selepas kereta dinaiki mereka terlibat dalam kemalangan dan melanggar sebatang pokok hingga menyebabkan kenderaan dinaiki mereka hangus, dalam kejadian di Jalan Masjid Negeri, di sini awal pagi ini.

Pegawai Operasi Jabatan Bomba dan Penyelamat Malaysia (JBPM) Pulau Pinang Sha’ari Mansor berkata, pihaknya menerima panggilan kecemasan pada 2.55 pagi memaklumkan kemalangan membabitkan sebuah kereta Toyota Vios.

“Sebaik kami tiba di lokasi kejadian mendapati sebuah kereta yang nombor pendaftaraan tidak dapat dikenal pasti berikutan hangus terbakar selepas melanggar sebatang pokok di situ, terlibat dalam kemalangan itu.

“Akibat daripada kemalangan itu telah menyebabkan kenderaan tersebut terbakar dan terdapat tiga orang mangsa terperangkap di dalam kereta yang terbakar dan mangsa telah disahkan meninggal dunia di lokasi oleh pasukan perubatan Kementerian Kesihatan yang hadir di situ,” katanya ketika dihubungi hari ini.

Katanya, pihak bomba yang lengkap berpakaian peralatan perlindungan diri (PPE) membuat kerja-kerja pemadaman dan mengambil masa kira-kira 30 minit untuk mengeluarkan semua mangsa yang tersepit menggunakan peralatan “Rescue Tools”.

Sementara itu, Ketua Polis Daerah Timur Laut Asisten Komisioner Soffian Santong ketika dihubungi berkata, kes kemalangan itu masih dalam siasatan dan identiti serta jantina tiga mangsa terlibat dalam kemalangan masih belum dapat dikenal pasti.

Tiga individu maut selepas kereta dinaiki mereka terlibat dalam kemalangan dan melanggar sebatang pokok sehingga menyebabkan kenderaan dinaiki mereke hangus terbakar, dalam kejadian di Jalan Masjid Negeri, di sini awal pagi hari ini.


Program Jualan #Keluarga Malaysia bermula Sabtu ini – PM

KUALA LUMPUR, 2 Dis – Kerajaan akan menganjurkan program Jualan #Keluarga Malaysia di semua 222 kawasan Parlimen secara serentak bermula Sabtu ini sebagai antara usaha meringankan beban rakyat susulan kenaikan harga barang ketika ini.

Perdana Menteri Datuk Seri Ismail Sabri Yaakob berkata pada peringkat permulaan, program itu yang menawarkan barangan keperluan harian pada harga murah antara 20 dan 50 peratus disasar diadakan dua kali setiap bulan memfokuskan kepada kawasan ramai penduduk daripada golongan B40 dan M40.

“Pada peringkat permulaan, dua kawasan di setiap (kawasan) Parlimen dengan awalnya yang ramai B40 dan M40 kerana golongan itu adalah yang terkesan teruk terutama selepas penularan COVID-19,” katanya pada sidang media selepas melancarkan program Jualan #Keluarga Malaysia di Dataran Perpustakaan Lembah Pantai di sini hari ini.

Program sehari itu merupakan usaha pelbagai pihak antaranya Kementerian Perdagangan Dalam Negeri dan Hal Ehwal Pengguna (KPDNHEP); Kementerian Pertanian dan Industri Makanan (MAFI) selain syarikat swasta.

Ismail Sabri berkata usaha kerajaan melalui beberapa kementerian bertanggungjawab mengimport bekalan seperti sayur dapat memastikan ia mencukupi di pasaran seterusnya menurunkan harga jualan.

“Kalau harga barang jatuh sebelum Februari, jualan murah (Jualan #Keluarga Malaysia) ini tidak diteruskan, tapi kalau harga tidak turun jualan akan diteruskan… yang penting kerajaan sedar apa dialami rakyat dan tidak akan biarkan rakyat tanggung sendiri,” katanya.

Mengenai program hari ini, Ismail Sabri berterima kasih kepada 25 pemain industri runcit yang menjual pelbagai barangan keperluan harian pada harga murah seterusnya membantu kerajaan mengurangkan beban rakyat.

Sementara itu, perdana menteri berkata Majlis Tindakan Sara Hidup Negara akan bermesyuarat bagi membincangkan punca kenaikan harga barangan ketika ini selain menentukan intervensi jangka pendek dan jangka panjang.

“Pengangkutan sering juga dikatakan punca kenaikan harga barang, misalnya alasan tukar tayar. Bukan tiap bulan tukar tayar, tak kan nak dijadikan isu sebab itu kita panggil juga Kementerian Pengangkutan,” katanya.

Perdana menteri juga menegaskan bahawa tiada sebarang kompromi dalam bentuk tindakan terhadap mana-mana peniaga yang tidak beretika dengan menaikkan harga barangan tanpa sebab munasabah ketika orang ramai dalam kesusahan. – BERNAMA


COVID-19: Kes sembuh mengatasi kes baharu semalam

KUALA LUMPUR, 27 Mac – Sebanyak 25,467 kes sembuh harian COVID-19 dilaporkan semalam mengatasi kes baharu 20,923 kes, kata Ketua Pengarah Kesihatan Tan Sri Dr Noor Hisham Abdullah.

Menurut Dr Noor Hisham, 7,802 kes yang dicatatkan semalam atau 37.29 peratus merupakan kategori satu manakala 13,006 kes atau 62.16 peratus adalah kategori dua.

“Kategori tiga, sebanyak 44 kes atau 0.21 peratus, kategori empat (26 kes atau 0.12 peratus) dan kategori lima (45 kes atau 0.22 peratus),” katanya dalam kenyataan berhubung situasi semasa COVID-19 hari ini.

Mengenai penggunaan fasiliti kesihatan khusus bagi kes COVID-19, Dr Noor Hisham berkata tiada negeri menunjukkan peratusan pengisian melebihi 50 peratus bagi penggunaan katil di Pusat Kuarantin dan Rawatan Covid-19 Berisiko Rendah (PKRC).

Bagaimanapun, beliau berkata lima negeri iaitu Kuala Lumpur, Putrajaya, Johor, Pulau Pinang dan Selangor menunjukkan peratusan pengisian melebihi 50 peratus bagi penggunaan katil kes kritikal atau unit rawatan rapi (ICU).

Beliau berkata pesakit COVID-19 yang memerlukan alat bantuan pernafasan meningkat kepada 198 pesakit dengan peratusan penggunaan alat itu adalah 22 peratus.

“Pada masa sama, terdapat juga kes-kes COVID-19 berisiko tinggi kategori satu dan dua yang memerlukan kemasukan ke PKRC dan hospital sebagai langkah berjaga-jaga.

“Semalam, 979 kes COVID-19 dimasukkan ke hospital dengan 569 kes atau 58.2 peratus adalah kategori satu dan dua manakala 410 kes atau 41.8 peratus adalah kategori tiga, empat dan lima,” katanya.

Kadar kebolehjangkitan COVID-19 atau nilai Rt dicatatkan di seluruh negara adalah 0.93 dengan Selangor merekodkan kadar tertinggi iaitu 1.08 manakala Sabah mencatat kadar paling rendah iaitu 0.64.


PDRM kemas kini aplikasi bayar saman

KUALA LUMPUR 16 April. – Jabatan Siasatan Penguatkuasaan Trafik (JSPT) akan menambah baik platform e-bayaran dan aplikasi MyBayar Saman bagi meningkatkan lagi keberkesanan kutipan saman.

Pengarah JSPT Ibu pejabat polis Bukit Aman Datuk Azisman Alias berkata sehingga semalam, 814,622 pengguna berdaftar direkodkan sejak aplikasi itu diperkenalkan pada 25 Mac lalu.

“Kita dalam proses kemas kini sistem, antaranya dengan memperkenalkan kutipan seperti pendaftaran daripada syarikat, warga asing dan had bayaran yang dikenakan terhadap individu,” katanya kepada Bernama.

Azisman berkata PDRM merekodkan kutipan kompaun lebih RM89 juta daripada 803,739 saman yang dilunaskan orang ramai menerusi aplikasi MyBayar Saman selepas tawaran diskaun sehingga 50 peratus menerusi pendaftaran portal dan aplikasi mudah alih itu tamat semalam.

Pada 25 Mac lalu Ketua Polis Negara Tan Sri Abdul Hamid Bador berkata, tawaran itu diberikan sempena sambutan Hari Polis ke-214 yang disambut dari 25 Mac hingga 11 April, dan ia kemudiannya dilanjutkan sehingga 15 April.

Semua jenis kompaun saman diberikan diskaun 50 peratus kecuali enam kesalahan utama iaitu memotong garisan kembar, memandu di lorong kecemasan, memandu melebihi had laju ditetapkan di lebuh raya, menggunakan telefon bimbit semasa memandu dan tidak berhenti di lampu isyarat.


Seramai 246 individu ditahan ingkar SOP

KUALA LUMPUR 5 Mac. – Pasukan Task Force Operasi Pematuhan Polis Diraja Malaysia (PDRM) melakukan 73,659 pemeriksaan bagi memantau dan menguatkuasa pematuhan Prosedur Operasi Standard (SOP) Perintah Kawalan Pergerakan (PKP), semalam.

Menteri Kanan (Keselamatan), Datuk Seri Ismail Sabri Yaakob berkata, seramai 3,495 Pasukan Pematuhan melibatkan 15,365 anggota telah membuat pemantauan di 6,335 buah restoran, pasar raya (4,621) dan bank (3,972).

“Turut dipantau tempat ibadah (3,562), tempat riadah (1,593), terminal pengangkutan darat (1,372), terminal pengangkutan air (301) dan terminal pengangkutan udara (126),” katanyadalam kenyataan berkenaan situasi semasa Perintah Kawalan Pergerakan (PKP) di sini hari ini.

Menurutnya, menerusi pemeriksaan itu seramai 246 individu ditahan atas kesalahan ingkar prosedur operasi standard (SOP) dan daripada jumlah itu, 234 dikompaun manakala 12 lagi individu direman.

“Antara kesalahan direkodkan ialah gagal menyediakan peralatan atau merekod diri atau pelanggan (94), tidak memakai pelitup muka (55), rentas daerah atau negeri tanpa kebenaran (37).


Guru tidak divaksin dilarang mengajar secara bersemuka

KUALA LUMPUR, 12 Sept – Guru-guru yang tidak menerima suntikan vaksinasi tidak dibenarkan mengajar secara bersemuka apabila sesi persekolah secara penggiliran bermula pada 3 Okt ini.

Menteri Kanan Pendidikan, Datuk Dr. Radzi Jidin berkata bagaimanapun terdapat dua kumpulan guru tersebut yang belum divaksin sama ada belum menerima atas sebab kesihatan atau memilih untuk tidak divaksin.

“Ada dua kumpulan yang pertama memang masih belum terima vaksin atas sebab kesihatan yang dinasihatkan oleh doktor dan satu lagi mereka yang memilih untuk tidak divaksinkan.

“Namun begitu ibu bapa perlu beri perhatian dalam konteks mungkin pemandu yang membawa anak-anak mereka itu tidak berada dalam senarai diberikan kepada pihak kami.

Diikuti Anggota kumpulan pelaksana (AKP) lengkap dos satu sebanyak 96.96 peratus dan dos dua sebanyak 83.38 peratus, manakala Pegawai Perhubungan Sekolah (PPS) yang lengkap dos satu sebanyak 90.59 peratus dan dos dua sebanyak 74.90 peratus.


‘Poghut’ kukuh ikatan keluarga Ayer Limau

AYER LIMAU 30 Jun – Ikatan ‘poghut’ Dewan Undangan Negeri (Dun) Ayer Limau akan terus diperkukuh bagi melahirkan masyarakat yang hidup bersatu padu umpama sebuah keluarga.

Ahli Dewan Undangan Negeri (Adun) Ayer Limau Datuk Hameed Mytheen Kunju Basheer berkata, istilah ‘poghut’ atau ‘Perut’ yang digunakan dalam Adat Perpatih diyakini akan membantu penyatuan masyarakat memandangkan kawasan itu merupakan yang terbesar di Melaka mewarisi adat berkenaan.

“Poghut akan terus dijadikan sebagai satu ‘trademark’ di DUN Ayer Limau di mana ia melambangkan sebagai satu kehidupan masyarakat yang berkeluarga yang sentiasa mengamalkan amalan tolong-menolong tanpa mengira fahaman politik dan tidak mempunyai persaingan.

“Saya akan jadikan DUN Ayer Limau ini umpama tidak dibelah-belah mengikut masyarkat dan kampung kerana saya anggap satu DUN ini adalah keluarga, jadi sebab itu perlu diperbanyakkan program bertemakan ‘poghut’ kerana kita mahu semua masyarakat di sini menjadi satu keluarga.

“Malah, hasrat Ketua Menteri, Datuk Seri Ab Rauf Yusoh yang mahu memartabatkan Adat Perpatih di Melaka ini akan membawa impak secara terus kepada Ayer Limau kerana DUN inilah yang satu-satunya mempunyai 17 cawangan mengamalkan sistem Adat Perpatih,” katanya.

Beliau berkata demikian kepada pemberita selepas menyempurnakan Program Korban Perdana DUN Ayer Limau 2023 di Kompleks Japerun Ayer Limau, di sini, hari ini.

Sementara itu, Hameed yang juga Exco Kerja Raya, Infrastruktur, Kemudahan Awam dan Pengangkutan negeri berkata, program gotong-royong itu dibantu 18 cawangan kampung, yang mana ia bukan sahaja menyatukan masyarakat, bahkan turut membantu golongan yang memerlukan.

“Malah kita juga menjemput 128 asnaf di DUN ini untuk diraikan dan dibantu dengan sumbangan kit makanan serta agihan daging korban.

“Terima kasih kepada semua pihak yang memberikan kerjasama terutama dalam kalangan penyumbang yang terdiri daripada badan bukan kerajaan (NG0) dan anak syarikat Kerajaan Negeri yang terlibat dalam program ini,” katanya.


Malaysia sedang berdepan varian Omicron sepenuhnya – Khairy

“Masih satu juta warga emas di negara belum menerima dos penggalak (vaksin COVID-19). Tolong maklum kepada orang-orang tua kesayangan anda untuk mendapat dos penggalak dengan segera,” menurut hantaran itu hari ini.

Beliau berkata demikian sebagai maklum balas perkongsian Ketua Pengarah Kesihatan Tan Sri Dr Noor Hisham Abdullah di akaun Twitternya mengenai imej Berisiko-Terdedah-Berjangkit-Diasingkan (SEIR) kes harian COVID-19 dan unjuran kes dari 31 Ogos 2021 hingga 31 Mac ini.

Sementara itu, dalam hantaran berasingan, Khairy turut menyeru orang ramai untuk mengambil dos penggalak dan menekankan tujuan utama vaksin COVID-19 adalah bagi mengurangkan keseriusan gejala.

“Dengan dos penggalak perlindungan anda daripada gejala serius yang boleh menyebabkan kemasukan ke hospital/ICU (unit rawatan rapi) lebih baik. Dapatkan suntikan dos penggalak,” katanya.

Malaysia kembali merekodkan kes baharu COVID-19 melebihi 10,000 apabila 10,089 kes baharu dilaporkan hari ini berbanding 9,117 semalam, menjadikan jumlah kumulatif wabak itu kini meningkat kepada 2,914,220 kes. – BERNAMA


Pesta Bunga Melaka tutup tirai 2022 penuh warna-warni

AYER KEROH 23 Disember – Pesta Bunga Melaka 2022 yang diadakan selama tiga hari bermula 29 hingga 31 Disember ini dijangka menggamit ribuan peminat flora seluruh negara.

Program yang diadakan di Taman Seribu Bunga itu bakal menampilkan pelbagai aktiviti menarik, antaranya ‘Garden Showcase’ (pameran dan dekorasi hiasan bunga), ‘Blossom of Light’ (hiasan lampu berwarna), hiasan bunga terapung, ‘Floral Relaxing Spa’, ‘Orchid Garden’ dan bermacam-macam lagi.

Exco Pelancongan, Warisan dan Kebudayaan negeri Datuk Muhammad Jailani Khamis berkata, program bertemakan ‘Pesona Warna Menggamit Dunia’ itu merupakan salah satu daripada acara utama dalam kalender pelancongan Negeri Melaka 2022 yang dianjurkan Bahagian Promosi Pelancongan (BPP) Melaka.

Jelasnya, selain pameran, pesta itu turut menyediakan beberapa aktiviti sampingan seperti pertandingan mewarna, pertandingan gubahan sirih junjung, gubahan orkid, serta jualan bunga dan buah-buahan daripada lebih 30 pempamer.

“Malah, pengunjung bertuah juga berpeluang memenangi hadiah menarik seperti televisyen, peti sejuk, mesin basuh, basikal dan hadiah utama berupa sebuah motosikal.

Hadir sama Pengurus Besar BPP Melaka Sa’ari Basiron dan Pengarah Kementerian Pelancongan, Seni dan Budaya Malaysia Negeri Melaka (MOTAC) Yeow Chin Chai.

Mengulas lanjut, Muhammad Jailani berkata, objektif utama penganjuran Pesta Bunga Melaka ini adalah untuk mempromosikan pelancongan eko Negeri Melaka disamping memberi ruang dan platform kepada pengusaha produk pelancongan khususnya berkaitan flora mempromosikan produk atau perkhidmatan mereka.

Katanya, pada pesta itu juga pengunjung dapat menyaksikan sendiri dengan lebih dekat bunga rasmi Negeri Melaka iaitu bunga kesidang, selain ribuan spesies bunga lain yang akan dipamerkan.

Untuk rekod, Pesta Bunga Melaka turut mendapat kerjasama Majlis Bandaraya Melaka Bersejarah (MBMB), Majlis Perbandaran Hang Tuah Jaya (MPHTJ), Koperasi Kakitangan Istana Melaka (KOKAIM), MOTAC, Majlis Perbandaran Alor Gajah (MPAG), Majlis Perbandaran Jasin (MPJ), Lembaga Pemasaran Pertanian Persekutuan (FAMA), Jabatan Pertanian Negeri, Jabatan Perhutanan Negeri dan pelbagai agensi lain.


PRN Johor: BN lancar manifesto 1 Mac

JOHOR BAHRU 26 Feb – Barisan Nasional (BN) akan melancarkan manifesto bagi Pilihan Raya Negeri (PRN) Johor pada 1 Mac depan, kata Setiausaha Agung UMNO Datuk Seri Ahmad Maslan.

“Sebagaimana yang sudah kita lihat di mana tema manifesto kestabilan masa depan, kita tidak hendak merahsiakannya kerana kestabilan demi kemakmuran telah berjaya memenangi PRN Melaka. Jadi di Johor ini temanya ialah kestabilan demi masa depan,” katanya semasa menjadi tetamu program Suara Johor terbitan Bernama TV hari ini.

Mengulas lanjut, Ahmad berkata BN komited ingin mengembalikan Johor sebagai negeri termaju di Malaysia, di bawah kepimpinan calon Menteri Besar parti itu Datuk Hasni Mohammad.

Beliau berharap kesemua 56 calon BN pada PRN Johor ini terus berusaha gigih untuk menemui pengundi di kawasan masing-masing, menggunakan pelbagai kaedah sama ada secara bersemuka atau menerusi alam maya.

“(Kita mahu) sampaikan kepada anak-anak muda di luar sana bahawa, hasrat anak muda menginginkan pendidikan tinggi, kemahiran tinggi – majoriti atau hampir kesemuanya disediakan dan dilaksanakan UMNO dan BN.

“Peluang pekerjaan, perniagaan, rumah mampu milik, adalah janji BN untuk orang muda dan semua masyarakat. Bagi terus memastikan kestabilan, kita ingin jadikan kawasan luar bandar ini ‘luar biasa’,” kata beliau yang juga Ahli Parlimen Pontian.

Mengenai jaminan BN untuk menunaikan manifesto tersebut, beliau berkata kerajaan daripada parti gabungan itu tidak pernah gagal dalam menunaikan janji-janji di dalam manifesto, semasa pentadbiran mereka.

“Manifesto yang tidak ditunai ini adalah Pakatan Harapan (PH), yang di dalamnya ada Parti Pribumi Bersatu Malaysia (Bersatu) kerana dalam PH 100 hari ada 10 janji utama, dan banyak yang tidak ditunaikan.


Kerajaan umum SOP perayaan Maasi Magam, perarakan Chingay

“Kerajaan akan terus memberi keutamaan kepada perayaan-perayaan keagamaan untuk disambut oleh penganut-penganut agama yang terlibat namun kelonggaran ini harus dimanfaatkan dengan penuh rasa tanggungjawab.

Beliau berkata SOP perayaan Maasi Magam akan dilaksanakan bermula 16 hingga 19 Feb dan hanya individu lengkap vaksinasi sahaja dibenarkan mengikuti aktiviti keagamaan, wajib mematuhi penjarakan fizikal sekurang-kurangnya satu meter dan memakai pelitup muka.

SOP itu antara lain menetapkan perjalanan dan pergerakan kenderaan membawa patung dibenarkan dengan syarat tidak melebihi 50 pengiring yang terdiri daripada pihak pengurusan kuil, tiada lokasi perhentian dibenarkan dan senarai nama pengiring serta pelan perjalanan perlu mendapat kelulusan polis.

Bagi perarakan Chingay, upacara sembahyang di Johor Ancient Temple dan Xing Gong adalah dibenarkan bermula 19 hingga 22 Feb dan tidak lebih 100 ahli pengurusan tokong dibenarkan bagi upacara penyucian jalan pada 19 Feb.

Hishammuddin berkata pada 20 Feb, Upacara Pengusungan Dewa Keluar dari Johor Ancient Temple ke Xing Gong adalah dibenarkan dengan tidak lebih 200 ahli pengurusan tokong.

Beliau berkata Upacara Perarakan Malam Pesta Chingay pada 21 Feb juga dibenarkan dengan pergerakan 11 buah trak berhias dan tidak lebih 20 ahli pengurusan tokong bagi setiap trak berhias serta penganut tidak dibenarkan mengiringi perarakan.

Menurut SOP, Upacara Kepulangan Dewa Kembali dari Xing Gong ke Johor Ancient Temple pada 22 Feb adalah dibenarkan dengan tidak lebih 200 ahli pengurusan tokong, selain menetapkan senarai nama pengiring dan pelan perjalanan serta pergerakan perarakan Chingay perlu mendapat kelulusan polis.

Perayaan Maasi Magam disambut masyarakat India pada 17 Feb manakala perarakan Chingay disambut lima suku kaum Cina iaitu Hainan, Hakka, Hokkien, Teochew dan Tiong Hua bermula pada hari ke-19 sambutan perayaan Tahun Baharu Cina bermula 19 hingga 22 Feb di Johor. – BERNAMA


Skuad terjun negara intai sapu bersih lapan pingat emas di Vietnam

KUALA LUMPUR, 23 Mac – Tugas mencabar menanti barisan penerjun negara apabila disasarkan menyapu bersih kesemua lapan pingat emas dipertandingkan, dalam acara terjun pada Sukan SEA Hanoi yang dijadual berlangsung 12-23 Mei ini.

Sasaran itu dikongsikan pembantu jurulatih skuad terjun kebangsaan Datuk Leong Mun Yee, susulan kejayaan barisan penerjun negara menggondol kesemua empat pingat emas, yang ditawarkan pada edisi 2019 di Filipina.

“Di Vietnam ada acara yang lebih (berbanding edisi 2019) iaitu sebanyak lapan acara, sasaran kita memang untuk dapatkan lapan pingat emas,” katanya kepada pemberita ketika ditemui pada Anugerah Sukan Negara (ASN) 2019/2020 di sini.

Mun Yee yang bakal memulakan tugasnya secara rasmi sebagai pembantu jurulatih pada 1 April ini merasakan daripada lapan acara tersebut, acara 10 meter (m) platform seirama wanita paling dilihat tidak berdepan masalah, menghadiahkan kilauan emas.

Bekas atlet terjun negara berusia 37 tahun itu yang mengumumkan persaraannya hujung tahun lepas pada masa sama berkata setakat ini, persediaan pasukan negara menjelang temasya dwitahunan itu berjalan lancar.

Lapan acara dipertandingkan pada Sukan SEA Hanoi adalah 10m platform seirama lelaki dan wanita; 3m papan anjal seirama lelaki dan wanita; 3m papan anjal individu lelaki dan wanita serta 1m papan anjal individu lelaki dan wanita.

Sementara itu, ASN 2019/2020 yang berlangsung semalam menyaksikan Mun Yee dan ratu terjun Datuk Pandelela Rinong Pamg yang sebelum ini bergandingan dalam acara 10m platform seirama meraih anugerah Pasukan Wanita Kebangsaan.

Kejayaan manis itu membakar semangat Pandelela untuk terus berusaha demi melakar banyak lagi keputusan memberangsangkan di peringkat antarabangsa biarpun bakal bergandingan dengan pasangan baharu pascapersaraan Mun Yee.

“Kami (dengan pasangan baharu) sudah mula berlatih bersama, setakat ini semuanya bagus walaupun permulaannya agak perlahan, kerana baru dapat berlatih sepenuh masa,” kata Pandelela.

Sebelum ini, Setiausaha Agung Persatuan Renang Malaysia (MS) Mae Chan memaklumkan penerjun Nur Dhabitah Sabri dan atlet muda Kimberly Bong, adalah dua nama yang sedang dipertimbangkan untuk berpasangan dengan Pandelela.

Gandingan Pandelela dan Nur Dhabitah dalam acara 10m platform seirama bukanlah sesuatu yang baharu, kerana sebelum ini mereka pernah memenangi pingat gangsa pada Sukan Komanwel Glasgow 2014 dan pingat perak pada Siri Terjun Dunia FINA keempat di Windsor, Kanada pada 2017.- BERNAMA


Agong perkenan Proklamasi Darurat Sarawak ditamatkan

KUALA LUMPUR 3 Nov – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah hari ini berkenan menamatkan Proklamasi Darurat bagi Sarawak, yang berkuat kuasa sejak 2 Ogos lepas.

Pemangku Datuk Pengelola Bijaya Diraja Istana Negara Datuk Azuan Effendy Zairakithnaini berkata perkenan Seri Paduka terhadap penamatan Proklamasi Darurat berkenaan selaras dengan Perkara 40 dan 40(1A) Perlembagaan Persekutuan.

“Perlu diperjelaskan di sini bahawa berdasarkan Seksyen 2 Ordinan Darurat (Kuasa-Kuasa Perlu) (Sarawak) 2021, Proklamasi Darurat boleh ditamatkan lebih awal oleh Seri Paduka Baginda setelah berunding dengan Tuan Yang Terutama Yang Dipertua Negeri Sarawak (Tun Pehin Sri Abdul Taib Mahmud),” katanya dalam kenyataan hari ini.

Penamatan Proklamasi Darurat itu secara tidak langsung akan memberi laluan kepada Pilihan Raya Negeri Sarawak ke-12 diadakan setelah tempoh mandat kerajaan negeri Sarawak tamat pada 6 Jun lepas.

Azuan Effendy berkata Al-Sultan Abdullah memberi perkenan itu selepas menerima menghadap Abdul Taib di Istana Negara semalam bagi menyampaikan hasrat dan permohonan kerajaan negeri itu agar Proklamasi Darurat di Sarawak dapat ditamatkan.

Pada hari ini, Seri Paduka telah berkenan menerima menghadap Perdana Menteri Datuk Seri Ismail Sabri Yaakob untuk mesyuarat pra-Kabinet di Istana Negara dan telah memberi sembah nasihat berhubung penamatan darurat itu pada sesi yang berlangsung selama satu jam, bermula 8 pagi.

Al-Sultan Abdullah turut menerima menghadap Peguam Negara Tan Sri Idrus Harun bersama Ketua Polis Negara Datuk Seri Acryl Sani Abdullah Sani, Ketua Pengarah Kesihatan Tan Sri Dr Noor Hisham Abdullah, Pengerusi Suruhanjaya Pilihan Raya Datuk Abdul Ghani Salleh dan Ketua Pengarah Majlis Keselamatan Negara Datuk Rodzi Md Saad, menyembah taklimat berhubung perkara sama, semalam.

“Maka, setelah menimbang permohonon Tuan Yang Terutama Yang Dipertua Negeri Sarawak dan memperhalusi sembah nasihat YAB Perdana Menteri serta sembah taklimat Peguam Negara dan pandangan ketua-ketua agensi kerajaan berkenaan, Seri Paduka Baginda telah memberi perkenan supaya Proklamasi Darurat bagi negeri Sarawak ditamatkan,” kata Azuan Effendy .

“Pada hemat Seri Paduka, negara masih lagi bergelut menghadapi ancaman COVID-19 dan penularan wabak ini juga masih di tahap yang membimbangkan.

“Perkenan Seri Paduka kepada penamatan Proklamasi Darurat adalah satu keputusan yang sukar dan rumit. Namun, diperkenankan bagi memenuhi keperluan demokrasi dan mengembalikan kuasa kepada rakyat untuk membuat pilihan serta memberi mandat dalam pembentukan kerajaan negeri yang baharu,” kata Azuan Effendy.

Yang di-Pertuan Agong menegaskan bahawa keselamatan dan kesejahteraan rakyat jelata perlu diberi keutamaan dan sentiasa mengatasi sebarang kepentingan peribadi dan politik.

Pada 31 Julai lepas, Al-Sultan Abdullah mengisytiharkan Proklamasi Darurat diteruskan di Sarawak hingga 2 Feb 2022 susulan ancaman pandemik COVID-19, sekali gus menangguhkan pilihan raya negeri bagi tempoh berkenaan.

Menurut Fasal (3) Perkara 21 Perlembagaan Negeri itu, DUN Sarawak sepatutnya terbubar pada 7 Jun lepas, namun fasal berkenaan tidak mempunyai kuasa menurut perenggan 15(1)(a) Ordinan Darurat (Kuasa-Kuasa Perlu) 2021 yang menggantung pembubaran berkenaan.

Bagaimanapun, Seksyen 2(2) Ordinan Darurat (Kuasa-Kuasa Perlu) (Sarawak) 2021 yang dikeluarkan berikutan Proklamasi Darurat Sarawak itu, menyatakan Seri Paduka boleh menamatkan proklamasi itu lebih awal setelah berunding dengan Yang Dipertua Negeri Sarawak. – BERNAMA


Rakyat kini dibenar rakam video terima vaksin – KJ

“Ini kebenaran daripada saya dan Menteri Kesihatan, Datuk Seri Dr. Adham Baba. Sekarang penerima boleh videokan suntikan vaksin mereka supaya mereka dan kita ada bukti mengenai proses vaksinasi itu.

“Saya harap perkara (kekeliruan) ini dapat selesai di sini sebab saya tidak mahu ia menganggu kesungguhan petugas barisan hadapan dalam melaksanakan tugas mereka,” katanya.

Beliau berkata demikian pada sidang media mingguan Pasukan Petugas Khas Imunisasi COVID-19 (CITF) PICK bersama Dr Adham di sini hari ini.

Menurut Khairy, selain kebenaran baharu itu, pemberi vaksin juga perlu memastikan amalan SOP sedia ada iaitu menunjuk penerima vaksin picagari yang sudah diisi dengan kuantiti vaksin sempurna sebelum suntikan.


Penemuan tapak kaki harimau, Perhilitan pastikan tiada ancaman

Pengarahnya Rozidan Md Yasin berkata pihaknya menerima aduan berkaitan perkara itu pada Khamis (10 Feb) dan siasatan menemukan kesan tapak kaki kira-kira satu kilometer (km) dari perkampungan Orang Asli Kampung Ubi di situ.

“Pemantauan di lokasi kejadian serta kawasan sekitar sedang dijalankan oleh kakitangan Perhilitan Pahang dan Perak. Pemantauan akan diteruskan bagi memastikan harimau itu kembali ke habitatnya dan tiada ancaman kepada penduduk,” katanya semasa dihubungi di sini hari ini.

Rozidan mengulas mengenai rakaman video tular berdurasi 26 saat yang menunjukkan haiwan pemangsa itu berada di kawasan semak didakwa berlaku di Cameron Highlands.

Ia adalah video kedua berkaitan kelibat harimau belang selepas video pertama berdurasi 17 saat tular pada 5 Feb lepas yang dikatakan berlaku di Jalan Simpang Pulai-Cameron Highlands.

Bagaimanapun, pada 7 Feb lepas, Setiausaha Kerajaan Pahang Datuk Seri Dr Sallehuddin Ishak menerusi kenyataan media berkata pemeriksaan oleh Unit Harimau, Perhilitan Perak mendapati lokasi sebenar harimau itu ialah di Ladang Agroto, Perak berhampiran dengan Hutan Simpan Bukit Tapah, Perak. – BERNAMA